**RÁMCOVÁ DOHODA**

**PRE PROJEKT NÁRODNÉHO CENTRÁLNEHO UZLA**

číslo: ...

Táto **Rámcová dohoda pre projekt Národného centrálneho uzla, číslo ...** (ďalej len „**Zmluva**“) je uzatvorená podľa § 269 ods. 2 Obchodného zákonníka, § 83 ods. 4 Zákona o verejnom obstarávaní a § 65 Autorského zákona medzi:

**Odberateľom:**

**Ministerstvo školstva, výskumu, vývoja a mládeže Slovenskej republiky**, IČO: 00164381, so sídlom: Černyševského 50, 851 01 Bratislava, DIČ: 2020798725, IČ DPH: nie je registrované pre DPH, s bankovým účtom IBAN: SK80 8180 0000 0070 0006 5236 (ďalej len „**Odberateľ**“);

a

**Poskytovateľom:**

**...**, obchodnou spoločnosťou založenou podľa práva ..., IČO: ..., so sídlom: ..., DIČ: ..., IČ DPH: ..., s bankovým účtom IBAN: ..., zapísanou v obchodnom registri ... súdu ... oddiel: ..., vložka číslo: ... (ďalej len „**Poskytovateľ**“);

(spolu ďalej Odberateľ a Poskytovateľ len „**Strany**“ a jednotlivo bez rozdielu len „**Strana**“).

**Strany sa touto Zmluvou dohodli na nasledovnom:**

# ÚVODNÉ USTANOVENIA

* 1. Táto Zmluva sa uzatvára vo verejnom záujme predovšetkým s cieľom zabezpečenia a rozvoja bezpečnej elektronickej komunikácie na Zapojených školách, vrátane zabezpečenia bezpečnej a spoľahlivej prevádzky príslušných informačných technológií, príslušného organizačného, odborného a technického zabezpečenia a zabezpečenia proti ich zneužitiu, pri zachovaní interoperability služieb informačných technológií od rôznych dodávateľov/poskytovateľov a zabezpečenia potrebných práv duševného vlastníctva. Plnenia z tejto Zmluvy sa poskytujú v súlade s ňou a na jej základe Odberateľom zadanou Objednávkou, v súlade s účinnými právnymi predpismi a platnými štandardmi pre informačné technológie verejnej správy, s odbornou starostlivosťou za použitia najnovších poznatkov o stave vedy a techniky, tak aby súčasne mohli byť a boli neustále plnené úlohy a povinnosti Odberateľa ako orgánu riadenia vyplývajúce zo Zákona o informačných technológiách vo verejnej správe, úlohy a povinnosti Odberateľa v oblasti kybernetickej bezpečnosti vyplývajúce zo Zákona o kybernetickej bezpečnosti a povinnosti Zapojenej školy, vyplývajúce zo všeobecne záväzných právnych predpisov upravujúcich výchovu a vzdelávanie, ako aj elektronickú komunikáciu Zapojenej školy.
  2. Z pohľadu Odberateľa a Zapojených škôl plnenia z tejto Zmluvy dopĺňajú služby poskytované v Projekte RPŠ a cieľom Odberateľa je prostredníctvom tejto Zmluvy zabezpečiť služby pre Zapojené školy z Projektu RPŠ.
  3. Táto Zmluva je rámcovou dohodou podľa § 2 ods. 5 písm. g) a § 83 ods. 4 Zákona o verejnom obstarávaní uzatvorenou medzi Odberateľom ako verejným obstarávateľom a Poskytovateľom ako úspešným uchádzačom, pričom verejné obstarávanie na takúto zákazku bolo vyhlásené v ... zo dňa ... pod číslom uverejnenia oznámenia ... postupom verejnej súťaže podľa § 66 Zákona o verejnom obstarávaní.
  4. Poskytovateľ je podnikom podľa § 3 písm. a) Zákona o elektronických komunikáciách, je oprávnený plniť túto Zmluvy a zaväzuje sa zachovať účinnými všetky oprávnenia potrebné na účely plnenia tejto Zmluvy. Odberateľ a Zapojená škola sú koncovými užívateľmi podľa § 3 písm. i) Zákona o elektronických komunikáciách, ktorým sa majú na základe a podľa tejto Zmluvy poskytovať elektronické komunikačné siete a elektronické komunikačné služby, na ktoré sa vzťahuje táto Zmluva.
  5. Odberateľ túto Zmluvu uzatvára v prospech Zapojenej školy v tom zmysle, že plnenia z tejto Zmluvy budú za podmienok v tejto Zmluve dohodnutých poskytované v prospech Zapojenej školy, na účet Odberateľa a pokiaľ ide o Dodávku CPE a Služby NCU v rozsahu, ako je to dojednané v tejto Zmluve aj v mieste dodania, ktorým je adresa Zapojenej školy. Vzťah medzi Odberateľom a Zapojenou školou je upravený osobitným právnym úkonom. V časti týkajúcej sa vecí, teda materiálno technického vybavenia, sa z pohľadu verejného obstarávania a správy majetku štátu na tento vzťah použijú aj ustanovenia § 13c Školského zákona a v rozsahu ostatných plnení z tejto Zmluvy sa môže použiť aj ustanovenie § 14 ods. 12 zákona č. 596/2003 Z. z. o štátnej správe v školstve a školskej samospráve a o zmene a doplnení niektorých zákonov v znení neskorších predpisov.
  6. Na účely tejto Zmluvy sa Strany dohodli, že ak sa v tejto Zmluve používajú nižšie uvedené slová s veľkým začiatočným písmenom, tieto sú skratkami s nasledujúcim obsahom:

| **Skratka** | **Obsah skratky** |
| --- | --- |
| Autorský zákon | Zákon č. 185/2015 Z. z. Autorský zákon v znení neskorších predpisov |
| CPE zariadenie | Zariadenie dodané na Zapojenú školu v rámci Dodávky CPE |
| Doba zriadenia | Lehota na Dodávku CPE alebo začatie poskytovania Služieb NCU |
| Dodávka CPE | Pripojenie Zapojenej školy prostredníctvom dodaného CPE zariadenia |
| Dokumentácia skutočného stavu | Dokumentácia Dodávky CPE a zabezpečenia Služieb NCU |
| Hlásenie | Oznámenie servisnej požiadavky alebo oznámenie o vadách, vrátane prevádzkových incidentov a/alebo kybernetických bezpečnostných incidentov |
| Kvalitatívne ukazovatele | Požiadavky na príslušné plnenia uvedené v príslušných Popisoch vlastností, ktoré sú v Prílohe č. 1 tejto Zmluvy vyjadrené ako merateľné parametre |
| Obchodný zákonník | Zákon č. 513/1991 Zb. Obchodný zákonník v znení neskorších predpisov |
| Objednávka | Objednávka Odberateľa uskutočnená podľa tejto Zmluvy |
| Odplata | Cena za plnenia zaplatená Odberateľom Poskytovateľovi v rozsahu a za podmienok podľa tejto Zmluvy |
| Oznámenie | Všetky oznámenia, vyhlásenia, žiadosti, výzvy a iné úkony v súvislosti s touto Zmluvou medzi Stranami |
| Popis vlastností | Popis a podrobné vymedzenie kvalitatívnych a kvantitatívnych vlastností Riešenia NCU, Dodávky CPE a Služieb NCU |
| Potvrdenie | Elektronický dokument podpísaný elektronickým podpisom alebo elektronickou pečaťou za Poskytovateľa potvrdzujúci doručenie Objednávky |
| Produkt | Produkt, proces, služba alebo tretia strana |
| Projekt RPŠ | Projekt Digitálnej infraštruktúry škôl, v ktorom boli verejné obstarávania vyhlásené zverejnením vo Vestníku verejného obstarávania č. 1/2025 |
| Protokol o zriadení | Protokol o Dodávke CPE a pripravenosti poskytovať Služby NCU |
| Prvá objednávka | Objednávka na Riešenie NCU, ktorá je novou Objednávkou |
| Riešenie NCU | Vybudovanie riešenia Národného centrálneho uzla na centrálnej úrovni |
| Služby NCU | Poskytnutie služby zabezpečovania prevádzky, údržby a ďalšieho rozvoja Riešenia NCU |
| Školský zákon | Zákon č. 245/2008 Z. z. o výchove a vzdelávaní (školský zákon) a o zmene a doplnení niektorých zákonov v znení neskorších predpisov |
| Vyhláška NBÚ | Vyhláška Národného bezpečnostného úradu č. 362/2018 Z. z., ktorou sa ustanovuje obsah bezpečnostných opatrení, obsah a štruktúra bezpečnostnej dokumentácie a rozsah všeobecných bezpečnostných opatrení v znení neskorších predpisov |
| Zákon o elektronických komunikáciách | Zákon č. 452/2021 Z. z. o elektronických komunikáciách v znení neskorších predpisov |
| Zákon o informačných technológiách vo verejnej správe | Zákon č. 95/2019 Z. z. o informačných technológiách vo verejnej správe a o zmene a doplnení niektorých zákonov v znení neskorších predpisov |
| Zákon o kybernetickej bezpečnosti | Zákon č. 69/2018 Z. z. o kybernetickej bezpečnosti a o zmene a doplnení niektorých zákonov v znení neskorších predpisov |
| Zákon o verejnom obstarávaní | Zákon č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov |

# PREDMET ZMLUVY

* 1. Touto Zmluvou sa,
     1. Poskytovateľ zaväzuje voči Odberateľovi na základe, v rozsahu a podľa príslušných Objednávok  poskytovať pre Odberateľa a v prospech Zapojenej školy komplexné plnenie, ktoré pozostáva z Riešenia NCU, Dodávky CPE a Služieb NCU;
     2. Odberateľ zaväzuje voči Poskytovateľovi zaplatiť Poskytovateľovi Odplatu za riadne plnenie záväzku Poskytovateľa podľa odseku 2.1.1 tejto Zmluvy.
  2. Dodávka CPE pozostáva aj z dodania CPE zariadení a v tejto časti sú CPE zariadenia a ich konfigurácie dodávané na účely vytvorenia podmienok na poskytovanie Služieb NCU a ak táto Zmluva ďalej neurčuje inak, zostávajú vo vlastníctve Poskytovateľa až do skončenia doby trvania Objednávky alebo zániku tejto Zmluvy.
  3. Popis vlastností je uvedený *v Prílohe č. 1* tejto Zmluvy.
  4. Poskytovanie služieb centralizovaného riešenia správy a dohľadu v rámci Služieb NCU sa poskytuje v prvom rade v rozsahu tých Zapojených škôl, na ktorých poskytovatelia v Projekte RPŠ zabezpečujú tieto činnosti v rámci svojich zmluvných povinností v Projekte RPŠ prostredníctvom Poskytovateľa, využívajúc jeho plnenia podľa tejto Zmluvy. Zapojené školy podľa predošlej vety identifikuje Odberateľ v Objednávke alebo v jej zmene.
  5. Strany sa dohodli, že Poskytovateľ poskytuje plnenie z tejto Zmluvy Odberateľovi tak, že ich poskytuje priamo Zapojenej škole. Zapojená škola je oprávnená konať v mene a na účet Odberateľa v rozsahu určenom touto Zmluvou, ako aj v rozsahu, ktorý oznámi Odberateľ Poskytovateľovi v Objednávke alebo iným písomným právnym úkonom.
  6. Školou na účely tejto Zmluvy je škola alebo školské zariadenie niektorej z nasledujúcich kategórií, ak sú zaradené do siete škôl a školských zariadení podľa § 15 zákona č. 596/2003 Z. z. o štátnej správe v školstve a školskej samospráve a o zmene a doplnení niektorých zákonov v znení neskorších predpisov:
     1. základná škola;
     2. gymnázium;
     3. stredná odborná škola;
     4. stredná športová škola;
     5. škola umeleckého priemyslu;
     6. konzervatórium;
     7. škola pre deti a žiakov so špeciálnymi výchovno-vzdelávacími potrebami; alebo
     8. špeciálne výchovné zariadenie (teda diagnostické centrum, reedukačné centrum alebo liečebno-výchovné sanatórium);

bez ohľadu na to, či vyššie uvedené druhy škôl a školských zariadení vykonávajú činnosť v rámci spojenej školy, alebo nie.

* 1. Zapojenou školou je na účely tejto zmluvy škola, ktorá má adresu, pracovisko alebo iné obdobné miesto (napríklad organizačná zložka alebo alokované pracovisko) určené na výkon činností v mieste plnenia tejto Zmluvy. Zapojenou školou teda je tak škola podľa *Prílohy č.* *2* tejto Zmluvy, ako aj iná škola, ktorá sa tak počas trvania tejto Zmluvy dohodne s Odberateľom. Na účely Zmluvy sa Zapojenou školou rozumejú aj jej organizačné zložky a alokované pracoviská, pre ktoré je Poskytovateľ povinný poskytnúť Dodávku CPE alebo Služby NCU. Zmluvné strany podpisom Zmluvy berú na vedomie skutočnosť, že jedna Zapojená škola môže mať viacero organizačných zložiek alebo alokovaných pracovísk, ktoré nemajú rovnakú adresu.

# POKRYTIE A DETAILNÝ POPIS RIEŠENIA

* 1. Poskytovateľ je v mieste plnenia tejto Zmluvy povinný zriadiť a poskytovať Riešenie NCU a na adrese Zapojenej školy vykonať Dodávku CPE a poskytovať Služby NCU podľa Popisov vlastností podľa tejto Zmluvy, a to na základe, v rozsahu a podľa Objednávok Odberateľa doručených Poskytovateľovi.
  2. Poskytovateľ je povinný poskytovať príslušné plnenie na základe, v rozsahu a podľa príslušnej Objednávky v geografickej oblasti, ktorou je miesto plnenia tejto Zmluvy.
  3. Miestom plnenia tejto Zmluvy je územie Slovenskej republiky.
  4. Adresy Zapojených škôl, vrátane ich organizačných zložiek a alokovaných pracovísk, uvedené v *Prílohe č. 2* tejto Zmluvy predstavujú predpokladaný rozsah adries a prípojných bodov na účely poskytovania plnení podľa tejto Zmluvy, pre ktoré môže byť zadaná Objednávka, avšak neobmedzujú v zadaní Objednávky aj pre inú Zapojenú školu, ktorá v *Prílohe č. 2* tejto Zmluvy v čase podpisutejto Zmluvy uvedená nie je.
  5. Poskytovateľ vypracuje a do jedného mesiaca odo dňa účinnosti tejto Zmluvy doručí Odberateľovi dokumentáciu detailného popisu riešenia podľa *Prílohy č.* 1 tejto Zmluvy. Strany sa dohodli, že po doručení detailného popisu riešenia podľa predošlej vety Odberateľ zorganizuje stretnutie, na ktorom bude detailný popis riešenia prerokovaný a môžu k nemu byť vznesené výhrady, najmä z pohľadu súladu s touto Zmluvou. Poskytovateľ je povinný zúčastniť sa stretnutia podľa predošlej vety a porušenie tejto povinnosti je podstatným porušením tejto Zmluvy.
  6. Strany sa dohodli, že ak Odberateľ písomným pokynom podľa odseku 9.1.7 Zmluvy (teda ktorý nemení Zmluvu ani Objednávku, len ich spresňuje) doručeným Poskytovateľovi určí konfiguračný štandard pre Riešenie NCU, CPE zariadenia alebo Služby NCU a zariadenia na ich poskytovanie, Poskytovateľ je povinný postupovať v súlade s týmto štandardom.

# OBJEDNÁVKA A POTVRDENIE

* 1. Pre jednu Zapojenú školu existuje vždy len jedna Objednávka, ktorá sa môže dopĺňať, meniť alebo zrušiť.
  2. Objednávka sa vykonáva tak, aby boli pre jednu Zapojenú školu zabezpečené Dodávka CPE a Služby NCU po dobu najviac siedmich (7) rokov, ktoré začínajú plynúť odo dňa prvej úspešnej akceptácie Dodávky CPE a pripravenosti na poskytovanie Služieb NCU v rozsahu podľa *Prílohy č. 1* k tejto Zmluve. Strany sa dohodli, že doba poskytovania Služieb NCU podľa predošlej vety plynie tak, že v prípade ak Odberateľ v posledných šiestich (6) mesiacoch piateho (5.) roka odo dňa začatia plynutia tejto doby písomne oznámi Poskytovateľovi, že má záujem na trvaní Objednávky aj po uplynutí piateho (5.) roka, trvá táto doba po uplynutí piateho (5.) roka ešte ďalšie dva (2) roky.
  3. Piaty (5.) rok a siedmy (7.) rok poskytovania Služieb prevádzky sú prednostne určené na zabezpečenie prechodu na nového dodávateľa a Odberateľ je povinný písomne informovať Poskytovateľa, spôsobom podľa odseku 22.2.1 Zmluvy, o predpokladanom dátume uzatvorenia zmluvného vzťahu s novým dodávateľom bezodkladne po tom, ako je možné tento dátum určiť.
  4. Objednávky podľa tejto Zmluvy uskutočňuje Odberateľ vždy v písomnej forme, a to (i) v listinnej podobe podpísané Odberateľom alebo (ii) v elektronickej podobe podpísané kvalifikovaným elektronickým podpisom alebo kvalifikovanou elektronickou pečaťou s pripojenou kvalifikovanou časovou pečiatkou za Odberateľa, pričom podpísaný elektronický dokument (Objednávka) môže byť vo formáte PDF/A, XML (bezstratové kódovanie UTF-8), CSV (bezstratové kódovanie UTF-8), formáty súborov Excelu alebo v inom medzi Stranami písomne dohodnutom formáte súborov, pričom
     1. Objednávky v listinnej podobe doručuje Odberateľ Poskytovateľovi ako ostatné Oznámenia podľa článku 22 tejto Zmluvy;
     2. Objednávky v elektronickej podobe odosiela Odberateľ ako prílohu e-mailu odoslaného z e-mailovej adresy Odberateľa: ...@....sk na e-mailovú adresu Poskytovateľa: ...@....sk, pričom v predmete e-mailu sa uvedie vždy na začiatku text v nasledovnom tvare bez úvodzoviek: „[ZML#OBJ&]“, kde platí, že za „#“ sa vždy dosadí číslo tejto Zmluvy a za „&“ sa vždy dosadí kód príslušnej Objednávky v prílohe takéhoto e-mailu. Objednávka doručovaná podľa tohto odseku sa považuje za doručenú Poskytovateľovi ak nastane skoršia z týchto dvoch skutočností: (i) odoslanie potvrdenia podľa odseku 4.8 Poskytovateľom, alebo (ii) uplynutie lehoty troch (3) pracovných dní od odoslania Objednávky, a to aj vtedy, ak sa o Objednávke Poskytovateľ nedozvie (fikcia doručenia); fikcia doručenia sa neuplatní, ak do uplynutia lehoty troch (3) pracovných dní od odoslania Objednávky bude Odberateľovi doručené automatizované oznámenie o nemožnosti doručenia e-mailu s Objednávkou.
  5. Objednávka vystavená v súlade s touto Zmluvou je záväzná pre Strany od jej doručenia Poskytovateľovi podľa tejto Zmluvy (skutočné doručenie alebo fiktívne doručenie) do jej zrušenia zo strany Odberateľa (článok 5 Zmluvy) alebo do jej zániku podľa tejto Zmluvy, podľa toho, ktorá skutočnosť nastane skôr. Účinnosť príslušnej Objednávky nastáva v čase jej záväznosti, a to už od jej doručenia Poskytovateľovi podľa tejto Zmluvy (skutočné doručenie alebo fiktívne doručenie), okrem prípadu, ak Odberateľ v príslušnej Objednávke určil účinnosť príslušnej Objednávky na neskorší deň v zmysle odseku 4.6.7 Zmluvy, kedy účinnosť príslušnej Objednávky nastáva v čase jej záväznosti až takýmto v príslušnej Objednávke uvedeným dňom jej účinnosti v zmysle odseku 4.6.7 Zmluvy.
  6. Každá Objednávka obsahuje aspoň nasledovné údaje:
     1. základné informácie k príslušnej Objednávke, a to: (i) jedinečný kód príslušnej Objednávky určený Odberateľom, (ii) dátum príslušnej Objednávky, (iii) informáciu, že príslušnú Objednávku uskutočňuje Odberateľ, (iv) označenie Poskytovateľa ako adresáta príslušnej Objednávky, (v) odvolanie sa na túto Zmluvu, (vi) kontaktné údaje na príslušnú Zapojenú školu;
     2. informáciu, či ide o (i) novú Objednávku (ak sa príslušná Objednávka neprekrýva so staršou Objednávkou), (ii) zmenu Objednávky (ak sa príslušná Objednávka aspoň v časti prekrýva so staršou Objednávkou, najmä ak obsahom je doplnenie alebo zmena staršej Objednávky) alebo (iii) zrušenie Objednávky (ak príslušná Objednávka je prejavom vôle Odberateľa bez náhrady iba zrušiť staršiu Objednávku). Informácia podľa tohto odseku nie je povinná a je zameraná na zvýšenie právnej istoty Strán, pričom samotné prípadné opomenutie uvedenia alebo nesprávne uvedenie informácie podľa tohto odseku v príslušnej Objednávke nemá vplyv na platnosť ani účinnosť príslušnej Objednávky. Pokiaľ by v príslušnej Objednávke bola informácia podľa tohto odseku uvedená Odberateľom nesprávne tak Poskytovateľ je povinný na túto skutočnosť písomne upozorniť Odberateľa, a to okamžite, najneskôr do päť (5) pracovných dní od doručenia takejto Objednávky Poskytovateľovi;
     3. ak ide o novú Objednávku alebo o zmenu Objednávky, tak samostatne ku každej Zapojenej škole, ktorej sa príslušná Objednávka týka musí obsahovať aj: (i) označenie názvom Zapojenej školy a jej adresou, (ii) Dodávku CPE alebo Služby NCU, aj s príslušnými parametrami na ne sa vzťahujúcimi, podľa Popisu vlastností, ktoré je Poskytovateľ na základe takejto Objednávky povinný poskytovať a (iii) prípadné ďalšie osobitné technické požiadavky, ktoré je Poskytovateľ povinný poskytovať na základe takejto Objednávky a ktoré sú špecifické pre danú Zapojenú školu s ohľadom na jej umiestnenie, vnútorné siete, vlastnícke vzťahy, fyzickú infraštruktúru alebo dotknutých používateľov alebo iné obvyklé s Riešením NCU, CPE zariadeniami alebo Službami NCU spojené požiadavky;
     4. ak ide o zmenu Objednávky, tak aj informáciu, ktoré staršie Objednávky takáto Objednávka mení, najmä ktoré ruší a nahrádza. Informácia podľa tohto odseku nie je povinná a je zameraná na zvýšenie právnej istoty Strán, pričom samotné prípadné opomenutie uvedenia alebo nesprávne uvedenie informácie podľa tohto odseku v príslušnej Objednávke nemá vplyv ani na platnosť, ani účinnosť príslušnej Objednávky a aj v tomto prípade sa použije článok 5 Zmluvy. Pokiaľ by v príslušnej Objednávke bola informácia podľa tohto odseku uvedená Odberateľom s ohľadom na článok 5 Zmluvy nesprávne alebo neúplne tak Poskytovateľ je povinný na túto skutočnosť písomne upozorniť Odberateľa, a to okamžite, najneskôr do päť (5) pracovných dní od doručenia takejto Objednávky Poskytovateľovi;
     5. ak ide o zrušenie Objednávky, tak aj informáciu, ktoré staršie Objednávky takáto Objednávka ruší;
     6. Dobu zriadenia; a
     7. ak účinky príslušnej Objednávky majú nastať neskôr ako po doručení Poskytovateľovi, tak aj  určenie dátumu účinnosti príslušnej Objednávky.
  7. Ak Poskytovateľ zistí chybu alebo neúplnosť ktorejkoľvek Objednávky, alebo ak Objednávka nie je zadaná v súlade s touto Zmluvou, Poskytovateľ je povinný na túto skutočnosť písomne upozorniť Odberateľa, a to okamžite, najneskôr však do päť (5) pracovných dní, odo dňa, od kedy takúto skutočnosť mohol zistiť, ak by Poskytovateľ postupoval s odbornou starostlivosťou, pokiaľ z tejto Zmluvy nevyplýva inak. Ak po splnení povinnosti Poskytovateľa podľa prvej vety dôjde zo strany Odberateľa k úprave obsahu Objednávky, Doba zriadenia, podľa odseku 10.7 Zmluvy, sa predlžuje o dobu odo dňa účinnosti Objednávky do dňa doručenia upraveného obsahu Objednávky Poskytovateľovi. Objednávkou zadanou v rozpore s touto Zmluvou nie je Poskytovateľ viazaný.
  8. Ak Poskytovateľ neupozornil na vadu Objednávky podľa odseku 4.7 Zmluvy alebo ak nejde o Objednávku zadanú v rozpore s touto Zmluvou, je povinný do piatich (5) pracovných dní od doručenia príslušnej Objednávky potvrdiť Odberateľovi jej doručenie Potvrdením. Potvrdenie odosiela Poskytovateľ ako prílohu e-mailu odoslaného z e-mailovej adresy Poskytovateľa: ... na e-mailovú adresu Odberateľa: ..., pričom v predmete e-mailu sa uvedie vždy na začiatku text v nasledovnom tvare bez úvodzoviek: „[ZML#OBJ&] [potvrdenie]“, kde platí, že za „#“ sa vždy dosadí číslo tejto Zmluvy a za „&“ sa vždy dosadí kód príslušnej potvrdzovanej Objednávky. Ak nejde o Objednávku, pri ktorej sa vyžaduje súhlas Poskytovateľa, tak doručovanie Potvrdenia má význam len z hľadiska podpory právnej istoty Strán, pričom skutočnosť, či Poskytovateľ k príslušnej Objednávke vyhotoví alebo nevyhotoví, doručí alebo nedoručí príslušné Potvrdenie nemá vplyv na platnosť, záväznosť alebo účinnosť príslušnej Objednávky.
  9. Zmluvné strany sa dohodli, že deň účinnosti tejto Zmluvy je dňom doručenia a účinnosti Prvej Objednávky, ktorá je pre Strany záväzná a na ktorú sa vzťahujú dojednania tejto Zmluvy s nasledovnými odchýlkami:
     1. príslušné parametre a Popis vlastností sú uvedené v *Prílohe č. 1* tejto Zmluvy;
     2. ďalšie osobitné technické požiadavky môžu byť obsahom plánu realizácie Prvej Objednávky;
     3. Doba zriadenia je určená na ... kalendárnych mesiacov odo dňa účinnosti Prvej Objednávky;
     4. Strany sa dohodli, že si písomne dohodnú plán realizácie Prvej Objednávky, ktorý budú podľa potreby priebežne aktualizovať a ktorým upravia najmä nasledovné oblasti:
        1. harmonogram činností pri zriaďovaní Riešenia NCU, s presahom aj na prípravu na Dodávku CPE a začatie poskytovania Služieb NCU;
        2. konkrétne úkony v rámci súčinnosti Odberateľa podľa tejto Zmluvy;
        3. potrebnú riadiacu štruktúru na účely operatívneho, ale aj koncepčného riadenia priebehu zriaďovania Riešenia NCU, s presahom aj na prípravu na Dodávku CPE a začatie poskytovania Služieb NCU;
        4. osobitné technické požiadavky, ak sa dohodnú;
     5. ak dôjde počas trvania Doby zriadenia podľa odseku 4.9.3 Zmluvy k zmene Prvej Objednávky s vplyvom na Dobu zriadenia, predlžuje sa Doba zriadenia Prvej Objednávky primerane;
     6. Prvá Objednávka nemá dobu trvania, ale Poskytovateľ je povinný prevádzkovať, udržiavať a v súlade so zmenami Prvej Objednávky zabezpečiť rozvoj Riešenia NCU počas celej doby trvania tejto Zmluvy a po jej zániku počas doby, pokiaľ trvá aspoň jedna Objednávka na Dodávku CPE alebo Služby NCU;
     7. odmietnutie realizovať Riešenie NCU z Prvej Objednávky je podstatným porušením tejto Zmluvy;
     8. na zadanie Prvej Objednávky sa neuplatnia odseky 4.4 až 4.8 a čl. 6 Zmluvy.

# ZMENA A ZRUŠENIE OBJEDNÁVKY

* 1. Odberateľ je, s výnimkami podľa odseku 5.5.1 Zmluvy, oprávnený kedykoľvek jednostranne zrušiť ktorúkoľvek Objednávku v ktorejkoľvek jej časti alebo ako celok.
  2. Strany sa dohodli, že bez ohľadu na označenie príslušnej Objednávky platí, že pokiaľ ktorákoľvek staršia nezrušená Objednávka sa prekrýva (koliduje) s novšou ešte nezrušenou Objednávkou tak v rozsahu v akom dochádza k ich prekrytiu sa takáto staršia Objednávka zrušuje a nahrádza takouto novšou Objednávkou (teda platí zásada, aby z dôvodu omylu na strane Odberateľa nikdy nebolo poskytované duplicitné plnenie zo strany Poskytovateľa). Zmluvné strany sa ďalej dohodli, že rovnaké pravidlo platí aj v prípade, ak bude staršia Objednávka doplnená novou Objednávkou.
  3. Strany sa dohodli, že pre zmenu Objednávky platia tieto pravidlá:
     1. nie je možné doplniť alebo meniť Objednávku, ak doplnenie alebo zmena
        1. menia charakter plnení z tejto Zmluvy alebo charakter tejto Zmluvy;
        2. sa týkajú kritérií, na základe ktorých sa vyhodnocovali ponuky vo verejnom obstarávaní podľa odseku 1.2 Zmluvy, ak by išlo o doplnenie alebo zmenu v prospech Poskytovateľa; alebo
        3. si vyžadujú zmeny Zmluvy;
     2. ak nejde o prípad podľa odseku 5.3.1 Zmluvy, bez súhlasu Poskytovateľa možno v rozsahu Služieb doplniť alebo zmeniť Objednávku len, ak
        1. sa doplnenie alebo zmena netýkajú kritérií, na základe ktorých sa vyhodnocovali ponuky vo verejnom obstarávaní podľa odseku 1.2 Zmluvy; a
        2. nejde o zmenu miesta poskytovania Dodávky CPE alebo Služieb NCU spôsobenú zmenou adresy Zapojenej školy;
     3. ak nejde o prípad podľa odseku 5.3.1 Zmluvy, so súhlasom Poskytovateľa, vyjadreným v Potvrdení, možno v rozsahu plnení z tejto Zmluvy doplniť alebo zmeniť Objednávku len, ak
        1. by išlo o doplnenie alebo zmenu v prospech Odberateľa a nemali by vplyv na vyhodnotenie ponúk, ak sa doplnenie alebo zmena týkajú kritérií, na základe ktorých sa vyhodnocovali ponuky vo verejnom obstarávaní podľa odseku 1.2 Zmluvy; alebo
        2. ide o zmenu miesta poskytovania Dodávky CPE alebo Služieb NCU spôsobenú zmenou adresy Zapojenej školy;
        3. ide o poskytovanie Dodávky CPE alebo Služieb NCU aj vo vzťahu k iným sieťam, prvkom siete a zariadeniam než z Projektu RPŠ, ktoré spolu s Riešením NCU, Dodávkou CPE a Službami NCU budú tvoriť jeden funkčný celok na účely poskytovania Služieb NCU alebo ich časti.
  4. Strany sa dohodli, že na riadenie procesu zmeny Objednávky sa použije postup uvedený v *Prílohe č. 1* tejto Zmluvy. Odmietnutie vykonania Objednávky, ak je zadaná v súlade s tým, s čím Poskytovateľ vyslovil súhlas, je podstatným porušením tejto Zmluvy.
  5. Strany sa dohodli, že
     1. zrušiť Objednávku
        1. nemožno, ak ide o Prvú Objednávku;
        2. nemožno počas trvania Doby zriadenia;
        3. nemožno, ak by tým celkový počet zrušených Objednávok prekročil 10 % zo všetkých zadaných Objednávok Poskytovateľovi počas trvania tejto Zmluvy, okrem prípadu, ak ide o zrušenie Objednávky
           1. v piatom (5.) roku alebo v siedmom (7.) roku poskytovania Služieb prevádzky z dôvodu podľa odseku 4.3 Zmluvy; alebo
           2. z dôvodu nedodržania Kvalitatívnych ukazovateľov (odsek 9.1.4 Zmluvy) v troch po sebe nasledujúcich kalendárnych mesiacoch;
        4. možno v priebehu troch mesiacov odo dňa odmietnutia súhlasu, z dôvodu, že Poskytovateľ odmietol dať súhlas na zmenu Objednávky iniciovanú z dôvodu zmeny miesta poskytovania Dodávky CPE alebo Služieb NCU spôsobenej zmenou adresy Zapojenej školy a v takomto prípade sa odseky 5.5.1.1 až 5.5.1.3 Zmluvy nepoužijú;
     2. ak dôjde počas trvania Doby zriadenia, tak ako je definovaná v odseku 10.7. Zmluvy, k zmene Objednávky, Dodávka CPE alebo Služieb NCU z takejto zmeny Objednávky sa zriaďujú v rámci Doby zriadenia predošlej Objednávky, ak je doba od účinnosti takejto zmeny Objednávky do uplynutia Doby zriadenia predošlej Objednávky dlhšia, než Doba zriadenia podľa zmeny Objednávky;
     3. Objednávka Dodávky CPE alebo Služieb NCU zaniká dňom nasledujúcim po dni zániku Zapojenej školy bez náhrady (teda ak Zapojená škola neexistuje a nie je ani nahradená iným miestom poskytovania Služieb);
     4. Prvá Objednávka zaniká dňom zániku poslednej Objednávky Dodávky CPE alebo Služieb NCU.

# ZADANIE OBJEDNÁVKY

* 1. Odberateľ v súlade s požiadavkou Zapojenej školy písomne oznámi Poskytovateľovi zámer zadania zákazky na poskytovanie plnení v Projekte RPŠ spolu s podstatnými informáciami o zamýšľanej kvalite a rozsahu plnení, vrátane ich doby zriadenia. Zároveň Poskytovateľovi oznámi, kedy je možné v dotknutej Zapojenej škole vykonať miestnu obhliadku.
  2. Strany sa dohodli, že v prípade pochybnosti o nemožnosti plnenia Služieb NCU je rozhodujúcim odborné stanovisko alebo odborné vyjadrenie znalca alebo znaleckého ústavu v odbore Elektronické komunikácie a ak ide o otázku aktuálneho pokrytia územia Slovenskej republiky v určitej kvalite, môže ním byť aj písomné stanovisko Úradu pre reguláciu elektronických komunikácií a poštových služieb.
  3. V lehote, v ktorej v Projekte RPŠ oznamuje výsledok vyhodnotenia ponúk a úspešnému poskytovateľovi zadáva objednávku, oznámi Odberateľ Poskytovateľovi podstatné časové a technické informácie k zriadeniu služieb v Projekte RPŠ a zadá mu Objednávku na Dodávku CPE a na Služby NCU v dotknutej Zapojenej škole.
  4. Objednávka sa zadáva súhrnne v prvom týždni kalendárneho mesiaca za všetky Zapojené školy, pre ktoré boli v predchádzajúcom kalendárnom mesiaci v Projekte RPŠ zadané objednávky.
  5. Poskytovateľ nesmie odmietnuť Dodávku CPE alebo poskytovanie Služieb NCU na základe Objednávky uskutočnenej v súlade s touto Zmluvou.
  6. Porušenie zákazu odmietnutia podľa odseku 6.5 Zmluvy je podstatným porušením tejto Zmluvy.

# ODPLATA

* 1. Ak v odseku 10.9 Zmluvy nie je dohodnuté inak, Poskytovateľovi vzniká právo na Odplatu, keď riadne poskytne Služby, ktoré je povinný poskytovať podľa tejto Zmluvy na základe príslušnej Objednávky nasledovne:
     1. za Riešenie NCU po jeho úspešnej akceptácii;
     2. za Dodávku CPE vždy uplynutím kalendárneho mesiaca za všetky Dodávky CPE akceptované v tomto kalendárnom mesiaci;
     3. za Služby NCU priebežne počas ich poskytovania, a to vždy uplynutím kalendárneho mesiaca v ktorom boli poskytované.
  2. Odplata (cena) za zhotovenie Riešenia NCU, za Dodávku CPE a za poskytovanie Služieb prevádzky Poskytovateľom podľa Zmluvy sa určí podľa cien uvedených v *Prílohe č. 3* tejto Zmluvy, pri rešpektovaní celkového finančného limitu tejto Zmluvy podľa odseku 15.2 Zmluvy.
  3. Pokiaľ bolo v deň pred doručením príslušnej Objednávky v dotknutej Zapojenej škole už Poskytovateľom z iného zmluvného vzťahu poskytované plnenie, ktoré sa má v tejto Zapojenej škole poskytovať Poskytovateľom aj na základe takejto Objednávky tak platí, že do Odplaty tohto Poskytovateľa nemožno zahrnúť zložku ceny za to, čo už týmto Poskytovateľom v skutočnosti bolo uskutočnené na účely doterajšieho poskytovania.
  4. Cenová ponuka pre každú zložku ceny, z ktorej sa skladá Odplata, obsahuje ceny bez dane z pridanej hodnoty, ktoré sú súčasne dohodnuté medzi Stranami ako najvyššie ceny bez dane z pridanej hodnoty pre príslušné zložky ceny, ku ktorým sa vzťahujú.
  5. Pokiaľ z podstaty príslušnej zložky ceny vyplýva, že sa viaže na poskytovanie Služieb NCU za obdobie celého kalendárneho mesiaca, pričom takáto služba bola v príslušnom kalendárnom mesiaci (v príslušnom zúčtovacom období) poskytovaná Poskytovateľom len časť takéhoto kalendárneho mesiaca, tak pre účely určenia výšky príslušnej Odplaty sa vychádza len z pomernej časti takejto príslušnej zložky ceny pripadajúcej na počet kalendárnych dní takéhoto poskytovania príslušnej Služby NCU v príslušnom kalendárnom mesiaci z celkového počtu kalendárnych dní takéhoto príslušného kalendárneho mesiaca.
  6. Odplata podľa tejto Zmluvy sa zvyšuje o daň z pridanej hodnoty, podľa príslušných právnych predpisov Slovenskej republiky.
  7. Ak v odseku 7.8 Zmluvy nie je dojednané inak, odplata podľa tejto Zmluvy je dohodnutá ako úplná, konečná a maximálna za plnenie všetkých povinností Poskytovateľa na základe a/alebo v súvislosti s touto Zmluvou (teda Poskytovateľ nesmie účtovať Odberateľovi v súvislosti s touto Zmluvou napríklad ani žiadne ceny, odmeny, odplaty, poplatky alebo iné požiadavky na finančné plnenia, pokiaľ nejde práve o zložky ceny, ktoré sú výslovne uvedené v tejto Zmluve alebo v cenovej ponuke). Strany sa dohodli, že v Odplate podľa tejto Zmluvy sú zahrnuté už aj všetky náklady Poskytovateľa súvisiace s touto Zmluvou a jej plnením, vrátane v čase uzavretia tejto Zmluvy ešte nepredvídateľných nákladov.
  8. Strany sa dohodli, že ak Odberateľ v rozpore s touto Zmluvou zruší Objednávku, z ktorej sú poskytované Služby NCU, Poskytovateľ má právo na Odplatu aj ak z dôvodu takéhoto úkonu Odberateľa nemôže riadne poskytovať Služby NCU, a to v sume ako keby poskytoval Služby NCU riadne a včas a počas celej doby trvania tejto Objednávky, ako keby nebola zrušená.
  9. Ak je Prvá Objednávka zrušená v rozpore s touto Zmluvou a z dôvodov na strane Odberateľa ju nemožno realizovať, postup podľa odseku 7.8 Zmluvy sa použije rovnako.
  10. Strany sa dohodli, že v prípade zániku Objednávky počas trvania Doby zriadenia (teda zániku skôr, než vznikne Poskytovateľovi právo na Odplatu) patrí Poskytovateľovi právo na náhradu nákladov, pričom suma náhrady nákladov sa určuje dohodou Strán, a to nasledovným postupom:
      1. ak Poskytovateľ disponuje evidenciou a rozpisom nákladov na vykonané činnosti, ktorými sú náklady na mzdy, či odplatu pre osoby, ktoré vykonali (i) obhliadku, vrátane cestovných nákladov, (ii) montáž, vrátane spotrebného materiálu na montáž, (iii) konfiguráciu, oživenie a testovanie a súvisiace činnosti, (iv) konfiguráciu zariadení odborným technikom, a (v) inštalačné práce technikom;
      2. Strany po zrušení Objednávky vykonajú spoločne obhliadku miesta, v ktorom boli činnosti vykonané a protokolárne zaznamenajú súpis prác, ktoré boli vykonané a ich rozsah;
      3. následne, vychádzajúc z nákladov podľa odseku 7.10.1 Zmluvy a zo súpisu podľa odseku 7.10.2 Zmluvy, Strany dohodou určia sumu nákladov, ktoré Poskytovateľovi vznikli;
      4. od sumy určenej podľa odseku 7.10.3 Zmluvy sa odpočítajú sumy odplaty v časti zložky ceny, ak boli Odberateľom Poskytovateľovi uhradené a výsledná suma predstavuje sumu náhrady nákladov;
      5. Strany sa dohodli, že do nákladov, ktoré Poskytovateľovi vznikli z dôvodu zániku Objednávky počas trvania Doby zriadenia podľa odseku 7.10.1 Zmluvy sa nezahrnú náklady vynaložené na obstaranie zariadení a tieto zariadenie možno použiť na realizáciu Objednávky v iných Zapojených školách.

# PLATOBNÉ PODMIENKY

* 1. Odberateľ zaplatí Poskytovateľovi Odplatu, na ktorej zaplatenie vzniklo Poskytovateľovi právo podľa tejto Zmluvy, bezhotovostne na bankový účet Poskytovateľa uvedený v záhlaví tejto Zmluvy, a to na základe príslušnej faktúry vyhotovenej a doručenej Odberateľovi podľa tohto článku, a to v lehote splatnosti príslušnej Odplaty podľa tohto článku.
  2. Strany sa dohodli, že Odplata, na ktorej zaplatenie vznikne Poskytovateľovi právo podľa tejto Zmluvy v príslušnom kalendárnom mesiaci sa bude uplatňovať vždy súhrnne, súhrnnou faktúrou obsahujúcou všetky plnenia, za ktoré vzniklo právo na Odplatu v príslušnom kalendárnom mesiaci.
  3. Každá faktúra podľa tohto článku musí obsahovať náležitosti ustanovené právnymi predpismi a ostatné náležitosti dohodnuté touto Zmluvou, pričom musí obsahovať aj
     1. odkaz na túto Zmluvu, byť vyhotovená v súlade s týmto článkom a obsahovať správnu informáciu o jej splatnosti podľa tohto článku;
     2. podrobný spätne Odberateľom kontrolovateľný rozpis všetkých fakturovaných plnení v členení (i) na príslušné Objednávky označené príslušným kódom Objednávky, ak nejde o Prvú Objednávku, (ii) na príslušné Zapojené školy, ak je to možné (iii) na príslušné geografické miesta plnenia, ak sa Zapojená škola nachádza na viacerých adresách, ak je to možné (iv) na príslušné zložky ceny a príslušné použité jednotkové ceny bez dane z pridanej hodnoty, (v) príslušné merné jednotky k príslušným zložkám ceny a rozsahu ich čerpania a (vi) ostatné formálne požiadavky, ktoré Poskytovateľovi pred vyhotovením príslušnej faktúry písomne oznámi Odberateľ (teda požiadavky na formu, nie na obsah faktúry). Pokiaľ Odberateľ písomne oznámi Poskytovateľovi požiadavky na formu, vyhotovenie alebo štruktúrovane údajov, tak Poskytovateľ je povinný vyhotovovať faktúry podľa tohto článku v súlade s takýmito požiadavkami.
  4. Najneskôr do sedem (7) pracovných dní po skončení príslušného zúčtovacieho obdobia je Poskytovateľ povinný doručiť Odberateľovi:
     1. detailný rozpis Poskytovateľom poskytnutých plnení za príslušné zúčtovacie obdobie, ktorý je základom pre príslušný rozpis uvedený v odseku 8.3.2 Zmluvy, a to elektronicky vo formáte súboru písomne určenom Odberateľom, inak elektronicky vo formáte XML (bezstratové kódovanie UTF-8), CSV (bezstratové kódovanie UTF-8) alebo formáty súborov Excelu, v podobe čitateľnej pre Odberateľa (teda bez šifrovania, ktoré by Odberateľ súčasne nevedel okamžite jednoducho dešifrovať). Pokiaľ Odberateľ písomne oznámi Poskytovateľovi požiadavky na formu, vyhotovenie, štruktúru alebo doručovanie detailného rozpisu podľa tohto odseku, tak detailný rozpis podľa tohto odseku musí byť s takýmito požiadavkami Odberateľa v súlade;
     2. sumárny výstup z merania kvality podľa *Prílohy č. 1* tejto Zmluvy a Doby zriadenia zvlášť pre Riešenie NCU, každé Dodanie CPE a Služby NCU a každé miesto ich poskytovania uvedené v príslušnej Objednávke za obdobie predchádzajúceho kalendárneho mesiaca vyhotovený z evidencie podľa odseku 9.5 Zmluvy, a to elektronicky vo formáte súboru písomne určenom Odberateľom, inak elektronicky vo formáte XML (bezstratové kódovanie UTF-8), CSV (bezstratové kódovanie UTF-8) alebo formáty súborov Excelu, v podobe čitateľnej pre Odberateľa (teda bez šifrovania, ktoré by Odberateľ súčasne nevedel okamžite jednoducho dešifrovať). Pokiaľ Odberateľ písomne oznámi Poskytovateľovi požiadavky na formu, vyhotovenie, štruktúru alebo doručovanie sumárneho výstupu podľa tohto odseku, tak sumárny výstup podľa tohto odseku musí byť s takýmito požiadavkami Odberateľa v súlade; a
     3. výpočet zľavy z Odplaty podľa odsekov 14.2 a 14.5 Zmluvy, právo na ktorú vzniklo v kalendárnom mesiaci, za ktorý sa faktúra vyhotovuje.
  5. Faktúry podľa tohto článku Poskytovateľ vyhotovuje a doručuje Odberateľovi podľa tejto Zmluvy až po skončení príslušného zúčtovacieho obdobia, a to do pätnásteho (15.) dňa kalendárneho mesiaca bezprostredne nasledujúceho po príslušnom zúčtovacom období, na ktoré sa vzťahuje príslušná faktúra.
  6. Strany sa dohodli, že každú faktúru podľa tejto Zmluvy doručí Poskytovateľ Odberateľovi vždy v elektronickej podobe bežne dostupného formátu súborov alebo v inej elektronickej podobe, ak neskôr účinné právne predpisy ustanovia určitú elektronickú podobu a formu faktúr ako povinnú alebo ak tak určí Odberateľ podľa odseku 8.10 Zmluvy. Ak o to písomne požiada Odberateľ Poskytovateľa, tak Poskytovateľ je povinný doručiť príslušnú faktúru Odberateľovi popri elektronickej podobe uvedenej v predchádzajúcej vete aj v listinnej podobe; to neplatí, ak Poskytovateľ doručuje faktúry podľa odseku 8.10 Zmluvy.
  7. Odplata, na ktorej zaplatenie vzniklo Poskytovateľovi právo podľa tejto Zmluvy, v príslušnom zúčtovacom období je splatná po jeho skončení, a to do tridsať (30) dní od doručenia faktúry na príslušnú Odplatu, ktorá je vyhotovená podľa tohto článku a nie je vadnou faktúrou podľa odseku 8.8 Zmluvy.
  8. Pokiaľ faktúra v zmysle tohto článku (i) nemá náležitosti podľa tohto článku, je neúplná alebo je inak nesprávna alebo (ii) pred doručením takejto faktúry nebola splnená povinnosť Poskytovateľa podľa odseku 8.4 Zmluvy, tak ide o vadnú faktúru. Vadnú faktúru podľa predchádzajúcej vety je Odberateľ oprávnený vrátiť Poskytovateľovi najneskôr pred dňom, ktorý by inak bol dňom jej splatnosti, a to bez jej úhrady, a písomne vyzvať Poskytovateľa na doručenie opravenej faktúry, ktorá bude v súlade s týmto článkom. Poskytovateľ je v prípade podľa predchádzajúcej vety povinný bezodkladne doručiť Odberateľovi opravenú faktúru bez vád, ktorá bude v súlade s týmto článkom a zákonom č. 222/2004 Z. z. o dani z pridanej hodnoty v znení neskorších predpisov. Strany sa pre vylúčenie prípadných pochybností dohodli, že do doručenia Odberateľovi opravenej faktúry bez vád, ktorá bude v súlade s týmto článkom, lehota splatnosti podľa odseku 8.7 Zmluvy ešte nezačala plynúť.
  9. Strany sa dohodli, že Poskytovateľ nemá právo na preddavok ani zálohu na Odplatu.
  10. Strany sa dohodli, že na písomnú výzvu Odberateľa je Poskytovateľ povinný do troch mesiacov začať vystavovať a doručovať faktúru, jej prílohy, ako aj iné dokumenty, ktoré obsahujú údaje evidované v účtovníctve Odberateľa alebo Zapojenej školy, vo formátoch a spôsobom, ktorý umožní ich spracovanie v ekonomickom informačnom systéme podľa § 7 ods. 1 písm. b) zákona č. 215/2019 Z. z. o zaručenej elektronickej fakturácii a centrálnom ekonomickom systéme a o zmene a doplnení niektorých zákonov a v súlade s postupmi používanými v centrálnom ekonomickom systéme podľa § 7 ods. 1 tohto zákona. Odberateľ je povinný poskytnúť Poskytovateľovi všetky potrebné oprávnenia a informácie na splnenie povinnosti podľa predošlej vety.

# DOHODA O ÚROVNI SLUŽIEB

* 1. Poskytovateľ je povinný zhotoviť Riešenie NCU, zrealizovať Dodávku CPE, poskytovať Služby NCU a plniť ostatné povinnosti Poskytovateľa z tejto Zmluvy,
     1. s najvyššou odbornou starostlivosťou za použitia najnovších poznatkov o stave vedy a techniky;
     2. v súlade s účinnými právnymi predpismi Slovenskej republiky;
     3. tak, aby Poskytovateľ zabezpečil plnenie všetkých bezpečnostných opatrení, notifikačných a iných povinností v oblasti kybernetickej bezpečnosti, tak ako sú uvedené v *Prílohe č. 4* tejto Zmluvy;
     4. v súlade so všetkými Kvalitatívnymi ukazovateľmi. Riešenie NCU, CPE zariadenia a Služby NCU musia neustále spĺňať všetky na ne sa vzťahujúce Kvalitatívne ukazovatele, pričom takéto Kvalitatívne ukazovatele predstavujú minimálne požiadavky na Riešenie NCU, CPE zariadenia a Služby NCU. Plnenie jednotlivých Kvalitatívnych ukazovateľov je kontrolované, merané a zaznamenávané v evidencii podľa odseku 9.5 Zmluvy v rozsahu, spôsobom a za obdobia podľa *Prílohy č. 1* tejto Zmluvy pre každé príslušné miesto ich poskytovania uvedené v príslušnej Objednávke zvlášť;
     5. tak, aby geografická dostupnosť Služieb NCU poskytovaných na základe tejto Zmluvy nikdy nebola nižšia ako geografická dostupnosť takýchto alebo obdobných služieb poskytovaných Poskytovateľom účastníkom v mieste plnenia tejto Zmluvy;
     6. pokiaľ určité vlastnosti Riešenia NCU, CPE zariadení alebo Služieb NCU (vrátane vlastností a akosti Poskytovateľom poskytovaných iných zariadení) nevyplývajú z odsekov 9.1.1 až 9.1.5 Zmluvy alebo z príloh Zmluvy, tak musia mať vlastnosti vždy aspoň obvyklé a vhodné na ich použitie na účel tejto Zmluvy; a
     7. v súlade s písomnými pokynmi Odberateľa, a to v rozsahu v akom takéto pokyny neodporujú odsekom 9.1.1 až 9.1.6 Zmluvy a nemenia príslušnú Objednávku (teda pokyny v zmysle tohto odseku by mali iba spresňovať spôsob plnenia tejto Zmluvy). Pokiaľ by písomné pokyny Odberateľa odporovali odsekom 9.1.1 až 9.1.6 Zmluvy alebo menili príslušnú Objednávku, tak Poskytovateľ je povinný túto skutočnosť písomne oznámiť Odberateľovi, a to okamžite najneskôr však do troch (3) pracovných dní od doručenia príslušného pokynu Poskytovateľovi aj s uvedením v akej časti a z akých dôvodov príslušný pokyn odporuje odsekom 9.1.1 až 9.1.6 Zmluvy alebo mení príslušnú Objednávku.
  2. Strany sa dohodli, že:
     1. Poskytovateľ je povinný voči Odberateľovi a Zapojenej škole plniť aj všetky tie povinnosti, ktoré je povinný plniť podľa Zákona o elektronických komunikáciách voči takému koncovému užívateľovi, ktorý nie je v zmysle Zákona o elektronických komunikáciách spotrebiteľom, mikropodnikom, malým podnikom alebo neziskovou organizáciou. Odberateľovi a Zapojenej škole patria nad rámec práv účastníka výslovne dojednaných v tejto Zmluve aj všetky práva priznané tomu účastníkovi zmluvy o poskytovaní služieb podľa § 84 a nasledujúcich Zákona elektronických komunikáciách, ktorý nie je v zmysle Zákona o elektronických komunikáciách spotrebiteľom, mikropodnikom, malým podnikom alebo neziskovou organizáciou;
     2. Poskytovateľ neuplatňuje obmedzenia týkajúce sa prístupu k Riešeniu NCU, CPE zariadeniam a Službám NCU a aplikáciám alebo ich používania v súlade s osobitnými predpismi;
     3. postupy pri meraní a riadení prevádzky zamerané na zamedzenie preťaženia sieťového spojenia, vrátane toho, ako tieto postupy môžu ovplyvniť koncového užívateľa alebo používateľa, používajúceho Riešenie NCU, CPE zariadenie alebo Služby NCU z práva koncového užívateľa, v súvislosti s touto Zmluvou písomne určuje a/alebo mení Poskytovateľovi Odberateľ, pričom kým Odberateľ Poskytovateľovi takto neurčil inak použijú sa tie príslušné postupy Poskytovateľa, ktoré Poskytovateľ ako najnovšie používa pri poskytovaní takýchto alebo obdobných služieb účastníkom, a to tak, aby boli aj takéto postupy v súlade s odsekom 9.1 Zmluvy;
     4. Poskytovateľ zabezpečuje servisné a podporné služby aspoň (i) v rozsahu vyplývajúcom z tejto Zmluvy (najmä z odseku 9.1, článku 12 a z *Prílohy č. 1* tejto Zmluvy), (ii) v rozsahu takých servisných a podporných služieb, ktoré pri Riešení NCU, CPE zariadeniach a Službách NCU alebo obdobných plneniach poskytuje Poskytovateľ bežne účastníkom a (iii) v rozsahu vyplývajúcom z písomných vyhlásení Poskytovateľa, ktorými sa Poskytovateľ dobrovoľne zaväzuje voči Odberateľovi k ďalším servisným a podporným službám;
     5. Poskytovateľ môže uplatniť obmedzenia na používanie CPE zariadení a iných dodaných zariadení len ak ide o obmedzenia vychádzajúce z obvyklého spôsobu používania takéhoto zariadenia a ak sú súčasne v súlade s príslušnými manuálmi k takýmto zariadeniam, ktoré Poskytovateľ odovzdal Odberateľovi;
     6. Poskytovateľ v súvislosti s touto Zmluvou (i) neuplatňuje minimálne podmienky používania alebo trvania Riešenia NCU alebo Služieb NCU a (ii) neuplatňuje poplatky súvisiace s prenosom čísel a iných identifikátorov, poplatky pri ukončení, ani náhrady nákladov súvisiacich s CPE zariadeniami alebo inými zariadeniami);
     7. druhy opatrení, ktoré Poskytovateľ príjme v prípade narušenia bezpečnosti alebo integrity siete, alebo v prípade jej ohrozenia alebo poškodenia, v súvislosti s touto Zmluvou písomne určuje a/alebo mení Poskytovateľovi Odberateľ, pričom kým Odberateľ Poskytovateľovi takto neurčil inak použijú sa tie príslušné druhy opatrení Poskytovateľa, ktoré Poskytovateľ ako najnovšie používa pri poskytovaní takýchto alebo obdobných služieb účastníkom, a to tak, aby boli aj takéto druhy opatrení v súlade s odsekom 9.1 Zmluvy.
  3. Za zhotovenie Riešenia NCU, Dodávku CPE a poskytovanie Služieb NCU riadne a včas v plnom rozsahu zodpovedá Poskytovateľ.
  4. Pri zisťovaní plnenia Kvalitatívnych ukazovateľov alebo Doby zriadenia sa neprihliada iba na tie pre Poskytovateľa nepriaznivé hodnoty, ktoré sa vyskytli iba v príčinnej súvislosti (i) s okolnosťami vylučujúcimi zodpovednosť Poskytovateľa podľa § 374 Obchodného zákonníka, (ii) v dôsledku odstávky, ktorá bola, vrátane jej najdlhšieho možného trvania, vopred písomne dohodnutá medzi Stranami alebo vyplýva z tejto Zmluvy, alebo (iii) s neposkytnutím nevyhnutnej súčinnosti zo strany Odberateľa, ak bol Poskytovateľom o poskytnutie súčinnosti preukázateľne požiadaný a bez poskytnutia súčinnosti Odberateľa nie je objektívne možné zhotovenie Riešenia NCU, Dodávku CPE alebo poskytovanie Služieb NCU.
  5. Poskytovateľ je povinný pri zhotovení Riešenia NCU, Dodávke CPE a poskytovaní Služieb NCU v rozsahu, spôsobom a za obdobia ako je uvedené v *Prílohy č. 1* tejto Zmluvy objektívne správne a pravdivo zaznamenávať a merať všetky príslušné Kvalitatívne ukazovatele a prevádzkové údaje, takéto údaje automatizovane ukladať na svoje dátové úložiská v podobe takej evidencie, aby sa spätne dala overiť jej integrita (vrátane histórie logov manuálnych zásahov do evidencie), objektívnosť, správnosť a pravdivosť takéhoto merania a úroveň a rozsah plnenia každého príslušného Kvalitatívneho ukazovateľa v podobe presných výsledných hodnôt takto vykonaných meraní a uskutočnených záznamov. Údaje podľa predošlej vety musí Poskytovateľ uchovávať a chrániť pred zničením, poškodením alebo zneužitím po dobu trvania tejto Zmluvy a po dobu jedného (1) roka po zániku tejto Zmluvy a nepretržite po celú dobu ich uchovávania automatizovane v reálnom čase online sprístupňovať na sťahovanie Odberateľovi, spôsobom a cez rozhranie, ktoré určí Poskytovateľovi písomne Odberateľ. Pokiaľ Odberateľ písomne oznámi Poskytovateľovi spresnené pokyny na vedenie a uchovávanie evidencie podľa tohto odseku, tak takáto evidencia musí byť vedená a uchovávaná Poskytovateľom aj v súlade s takýmito ďalšími požiadavkami Odberateľa.
  6. Odsek 9.5 Zmluvy nemožno vykladať tak, že by akokoľvek bránil alebo obmedzoval oprávnenie Odberateľa merať a kontrolovať meranie Kvalitatívnych ukazovateľov a plnenia povinností Poskytovateľa z tejto Zmluvy súčasne aj samostatne alebo prostredníctvom osoby určenej Odberateľom. Poskytovateľ je popri plnení povinností z odseku 9.5 Zmluvy povinný poskytnúť Odberateľovi na základe v dostatočnom čase vopred doručenej písomnej žiadosti aj potrebnú súčinnosť na realizáciu oprávnenia Odberateľa podľa tohto odseku, a to vrátane sprístupnenia svojich priestorov, ako aj všetkej dokumentácie a programového, technického a technologického vybavenia, ktoré slúžia na plnenie povinností podľa tejto Zmluvy.
  7. Strany sa dohodli, že ak Poskytovateľ pri plnení povinností podľa tejto Zmluvy použije tretiu osobu tak Poskytovateľ zodpovedá voči Odberateľovi ako keby konal Poskytovateľ sám.
  8. Strany činia nesporným, že Odberateľ je kedykoľvek oprávnený vykonať meranie, či inak overiť kvalitu poskytovaných Služieb, a to aj prostredníctvom tretej osoby a Poskytovateľ je povinný na tento účel poskytnúť potrebnú súčinnosť.

# DODÁVKA CPE A ZRIAĎOVANIE SLUŽIEB NCU

* 1. Poskytovateľ je povinný postupovať vždy tak, aby Dodávka CPE alebo poskytovanie Služieb NCU na základe príslušnej Objednávky plynulo a bezproblémovo nadviazalo na Zapojenej škole v danom mieste doposiaľ poskytované rovnaké alebo obdobné služby, a to bez ohľadu, kto takéto služby doposiaľ poskytoval. Činnosťami pri Dodávke CPE alebo činnosťami zriadenia Služieb NCU nikdy nesmie dôjsť k ohrozeniu alebo k obmedzeniu plnenia zákonných úloh alebo bezpečnosti koncového užívateľa alebo orgánov verejnej moci. Poskytovateľ vykonáva Dodávku CPE alebo vykonáva činnosti zriadenia Služieb NCU predovšetkým mimo času vyučovania tak, aby sa to činnosti koncového užívateľa dotklo čo najmenej a tak, že neustále prihliada na aktuálne záujmy koncového užívateľa a jeho vnútorné predpisy, ak s nimi bol preukázateľne oboznámený a na verejný záujem. Ak nie je možné predísť obmedzeniu poskytovania existujúcich služieb alebo znemožneniu výkonu činnosti koncového užívateľa, príslušná činnosť sa vykoná až po predchádzajúcej písomnej dohode s Odberateľom alebo Zapojenou školou.
  2. Ak je to technicky možné a vhodné a Poskytovateľ má na to právo, je Poskytovateľ povinný vždy sa usilovať efektívne a hospodárne používať už existujúce pridružené prostriedky v rámci už existujúcich vnútorných sietí, tak aby pokiaľ možno nedochádzalo k duplicite pridružených prostriedkov, čo by nebolo v záujme Odberateľa, príslušnej Zapojenej školy alebo vo verejnom záujme.
  3. Pred začatím činností Dodávky CPE a poskytovaním Služieb NCU na základe Objednávky pre danú Zapojenú školu podľa tejto Zmluvy si Strany písomne dohodnú plán realizácie, ktorý budú podľa potreby priebežne aktualizovať a ktorým upravia najmä nasledovné oblasti:
     1. harmonogram činností;
     2. konkrétne úkony v rámci súčinnosti Odberateľa;
     3. potrebnú riadiacu štruktúru na účely operatívneho, ale aj koncepčného riadenia priebehu Dodávky CPE a začatia poskytovania Služieb NCU, ak to považujú za vhodné;
     4. osobitné technické požiadavky, ak to považujú za potrebné.
  4. Pri realizácii Objednávky na Dodávku CPE a začatie poskytovania Služieb NCU Poskytovateľ v Dobe zriadenia
     1. odinštaluje prvky existujúcich vnútorných sietí, ak je to pre riadne fungovanie CPE zariadení a poskytovanie Služieb NCU potrebné a zabezpečí ich prepravu na miesto v Slovenskej republike určené Odberateľom;
     2. vykoná testovanie spôsobom a v rozsahu podľa *Prílohy č. 1* tejto Zmluvy;
     3. zabezpečí, aby príslušný koncový užívateľ, a všetky ním určené osoby, ktoré u koncového užívateľa CPE zariadenia alebo Služby NCU majú používať, boli objektívne schopní a oprávnení ich v plnom rozsahu preukázateľne používať a boli v potrebnom rozsahu zaškolení;
     4. doručí Odberateľovi príslušný merací protokol, ktorým sa fyzicky pre príslušnú Zapojenú školu zmerajú aktuálne technické parametre a Kvalitatívne ukazovatele; a
     5. doručí Odberateľovi na podpis Protokol o zriadení.
  5. Postup podľa odsekov 10.3 Zmluvy a primerane aj podľa odseku 10.4 Zmluvy Strany použijú aj pri
     1. zmene Objednávky v prípade zmeny adresy Zapojenej školy;
     2. inej Objednávke, ak je to vhodné s ohľadom na ich rozsah alebo zložitosť.
  6. Poskytovateľ je povinný bezodkladne písomne oznámiť Odberateľovi, ak by Zapojená škola neposkytovala Poskytovateľovi nevyhnutnú súčinnosť k Dodávke CPE alebo začatiu poskytovania Služieb NCU na základe príslušnej Objednávky.
  7. Doba zriadenia je uvedená v príslušnom Popise vlastností a ak v Popise vlastností lehota uvedená nie je, tak je Doba zriadenia uvedená v Objednávke. Dobu zriadenia v Objednávke pre príslušnú Zapojenú školu možno uviesť v rozpätí najmenej tri mesiace a najviac šesť mesiacov odo dňa zadania Objednávky, alebo, ak ide o Služby NCU aj odo dňa zhotovenia Riešenia NCU alebo Dodávky CPE. Doba zriadenia sa počíta sa v súlade s § 122 Občianskeho zákonníka ako lehota.
  8. Poskytovateľ po súčasnom splnení všetkých podmienok podľa odseku 10.4 Zmluvy vyzve Odberateľa na akceptáciu, ktorou sa overuje splnenie týchto podmienok a ktorej výsledkom je podpis Protokolu o zriadení zo strany Odberateľa a Zapojenej školy. V Protokole o zriadení, pokiaľ sa zároveň na dobu poskytovania odovzdávajú do používania telekomunikačné zariadenia (napríklad CPE zariadenia), je Poskytovateľ povinný uviesť vždy aj jedinečný identifikátor pre každé takto odovzdávané telekomunikačné zariadenie, ktorým je takéto telekomunikačné zariadenie nezameniteľne označené. Odberateľ a Zapojená škola sú každý oprávnený odmietnuť podpísať príslušný Protokol o zriadení, pričom (i) dôvody odmietnutia musia v protokole uviesť a (ii) tieto dôvody môžu spočívať len v (iia) nepreukázaní splnenia podmienok kladených na Dodávku CPE alebo Služby NCU alebo na ich zriadenie podľa tejto Zmluvy a Objednávky, najmä, ak neboli splnené všetky podmienky podľa odseku 10.4 Zmluvy alebo (iib) v tom, že Protokol o zriadení je nezrozumiteľný, nesprávny, neúplný alebo nepodpísaný Poskytovateľom. Dôvody takéhoto nepodpísania príslušného Protokolu o zriadení Odberateľ písomne oznámi Poskytovateľovi bezodkladne, spravidla však do päť (5) pracovných dní od doručenia písomnej výzvy Poskytovateľa podľa tohto odseku Odberateľovi. Protokol o zriadení sa považuje za podpísaný koncovým užívateľom aj vtedy, ak ho koncový užívateľ nepodpísal, ak zároveň neboli dodržané podmienky na odmietnutie podpísania podľa tohto odseku Zmluvy koncovým užívateľom.
  9. K akceptácii sa pristupuje takto:
     1. Riešenie NCU a Dodávka CPE sa akceptujú bezodkladne po dodaní a spravidla samostatne; možno ich akceptovať spoločne s pripravenosťou na poskytovanie Služieb NCU v rozsahu podľa *Prílohy č. 1* k tejto Zmluve, ak nastanú účinky akceptácie najskôr od 1. januára 2026;
     2. pripravenosť na poskytovanie Služieb NCU v rozsahu podľa *Prílohy č. 1* k tejto Zmluve sa akceptuje najskôr s účinkami akceptácie od 1. januára 2026 a po tomto dátume sa akceptuje vždy bezodkladne po zriadení;
  10. Obsahom Protokolu o zriadení v časti Dodávky CPE je vždy aj popis skutočného stavu inštalácie CPE zariadení.
  11. Obsahom Protokolu o zriadení je vždy aj výsledok merania Kvalitatívnych ukazovateľov pre Zapojenú školu, údaj o zaradení do Služby monitoringu a  Dokumentácia skutočného stavu.
  12. Dokumentácia skutočného stavu obsahuje aj fotodokumentáciu dodaných CPE zariadení, logické zakreslenie a popis zhotovenia a zoznam jednotlivých aktív v delení na pasívne a aktívne sieťové prvky, iné hardvérové aktíva, licencie a iné softvérové aktíva. Ak dôjde k zmene v údajoch v Dokumentácii skutočného stavu ako výsledku činnosti Poskytovateľa, je Poskytovateľ povinný Dokumentáciu skutočného stavu aktualizovať.
  13. Poskytovateľ vedie aktuálnu Dokumentáciu skutočného stavu počas trvania tejto Zmluvy a najmenej jeden rok po zániku zmluvného vzťahu medzi Poskytovateľom a Odberateľom je povinný túto uchovávať.
  14. Pred súčasným splnením všetkých podmienok podľa odseku 10.4.1 až 10.4.4 Zmluvy a podpisom Protokolu o zriadení sa CPE zariadenia alebo príslušné Služby NCU v príslušnej Zapojenej škole podľa príslušnej Objednávky považujú za ešte nezhotovené, resp. nedodané a Poskytovateľovi tak nepatrí právo na príslušnú Odplatu podľa tejto Zmluvy.
  15. Poskytovateľ je povinný zdržať sa konania, ktorým by dodané CPE zariadenia a nové CPE zariadenia, ktorými boli pôvodné nahradené, boli Poskytovateľom alebo ním poverenou osobou počas poskytovania Služieb NCU demontované a odnesené z priestorov Zapojenej školy, okrem prípadu, ak je potrebná ich oprava, alebo výmena.
  16. Porušenie povinnosti zhotovenia Riešenia NCU, Dodávky CPE alebo začatia poskytovania Služieb NCU v Zapojenej škole riadne a včas a porušenie povinnosti podľa odseku 10.15 sú podstatným porušením tejto Zmluvy.

# PREPÁJANIE, INTEROPERABILITA A SÚČINNOSŤ

* 1. Poskytovateľ je povinný bezodplatne poskytovať všetku potrebnú súčinnosť Odberateľovi k tomu, aby v každej Zapojenej škole, v ktorej Poskytovateľ poskytuje Služby prevádzky na základe tejto Zmluvy mohli byť a boli v plnom rozsahu všetky siete, všetky telekomunikačné služby, všetky pridružené prostriedky a všetky iné obdobné služby spolu maximálne prepojené, bola možná a zabezpečená ich maximálna interoperabilita, a to všetko spôsobom, ktorý Poskytovateľovi písomne pokynmi určuje a/alebo mení Odberateľ.
  2. Ak v Zapojenej škole
     1. je Poskytovateľ povinný (i) na základe tejto Zmluvy vykonať Dodávku CPE alebo poskytovať Služby NCU (bez ohľadu v akom rozsahu), alebo (ii) na základe iného zmluvného vzťahu napríklad s Odberateľom alebo Zapojenou školou poskytovať služby rovnaké alebo obdobné; a
     2. v tomto mieste súčasne sú alebo majú byť pre Odberateľa alebo Zapojenú školu poskytované siete, telekomunikačné služby, pridružené prostriedky alebo iné obdobné služby iným podnikom ako Poskytovateľom,

tak Poskytovateľ je povinný pre každú takúto Zapojenú školu zabezpečiť, aby na jeho strane neboli kladené prekážky tomu, aby takýto podnik mohol v plnom rozsahu poskytovať siete, telekomunikačné služby, pridružené prostriedky alebo iné obdobné služby pre takúto Zapojenú školu uvedené v odseku 11.2.2 Zmluvy. Spôsob prepojenia, integrovania a interoperability musí byť v súlade s písomnými pokynmi Odberateľa podľa odseku 11.1 Zmluvy.

* 1. Poskytovateľ je povinný zabezpečiť, aby po celú dobu trvania tejto Zmluvy mal všetky práva duševného vlastníctva, ktoré sú potrebné k riadnemu a včasnému plneniu všetkých povinností Poskytovateľa z tejto Zmluvy.
  2. Strany sú povinné poskytovať si vzájomnú súčinnosť v rozsahu nevyhnutnom k plneniu povinností Strán z tejto Zmluvy; tým nie sú dotknuté dojednania tejto Zmluvy o požiadavke na súčinnosť príslušnej Strany aj na iný účel.

# RIEŠENIE VÁD A INCIDENTOV

* 1. Vadou sa na účely tejto Zmluvy rozumie najmä nezhotovenie Riešenia NCU, nezrealizovanie Dodávky CPE alebo neposkytovanie Služieb NCU spôsobom, v lehotách a v rozsahu podľa Zmluvy, vrátane napríklad (i) ak nie je v súlade s odsekom 9.1 Zmluvy (pri ktorom nie sú neustále plnené Kvalitatívne ukazovatele) alebo (ii) akákoľvek vada telekomunikačného zariadenia, ktoré bolo na základe alebo v súvislosti s plneniami podľa tejto Zmluvy odovzdané do používania Odberateľovi alebo Zapojenej škole, ktorá sa na takomto telekomunikačnom zariadení vyskytne v čase plnenia tejto Zmluvy, okrem prípadu, ak takúto vadu príslušného telekomunikačného zariadenia preukázateľne zapríčinil výlučne Odberateľ, Zapojená škola, používateľ alebo tretia osoba, bez zavinenia Poskytovateľa, ak takouto treťou osobou nie je osoba, ktorú použil Poskytovateľ pri plnení svojich povinností z tejto Zmluvy.
  2. Bez toho, aby boli dotknuté iné podmienky Služieb NCU podľa tejto Zmluvy, Poskytovateľ je povinný zabezpečovať prijímanie Hlásení vykonaných (i) Odberateľom alebo Poskytovateľom, (ii) príslušnou Zapojenou školou alebo (iii) orgánom verejnej moci vykonávajúcim pôsobnosť v oblasti kybernetickej bezpečnosti. Každé Hlásenie sa súčasne považuje aj za písomné oznámenie vady (reklamácia) zo strany Odberateľa podľa odseku 12.6 Zmluvy. Poskytovateľ je povinný do dvoch (2) pracovných dní od účinnosti tejto Zmluvy písomne oznámiť Odberateľovi najmenej telefónny kontakt a emailový kontakt na účely eskalácie.
  3. Poskytovateľ vybavuje Hlásenia a rieši incidenty spôsobom a v lehotách podľa *Prílohy č. 1* tejto Zmluvy, pričom ak sa v príslušnom Hlásení oznamuje kybernetický bezpečnostný incident, tak v časti, ktorej sa týka Hlásenie takéhoto kybernetického bezpečnostného incidentu lehota na vyriešenie Hlásenia v tejto časti súčasne nesmie presiahnuť príslušnú lehotu na prijatie príslušných opatrení podľa *Prílohy č. 4* tejto Zmluvy, ak sa uplatňuje. Hlásenia, komunikáciu s nahlasovateľom, a každú správu z každého vyriešenia Hlásenia je Poskytovateľ povinný uchovávať po dobu trvania tejto Zmluvy a kedykoľvek bezodkladne poskytnúť Odberateľovi na jeho žiadosť
  4. Ak sú vada alebo incident vyriešené dodaním alebo výmenou zariadenia, Poskytovateľ toto zariadenie identifikuje Odberateľovi rovnako, ako pri Dodávke CPE a zriaďovaní Služieb NCU.
  5. Povinnosť zabezpečovať prijímanie Hlásení má Poskytovateľ v takom rozsahu, aby bol spôsobilý zabezpečiť plnenie povinností s tým spojených v príslušných lehotách, najmenej však v čase podľa *Prílohy č. 1* tejto Zmluvy.
  6. Poskytovateľ je povinný bezplatne odstrániť každú vadu, a to pokiaľ sa Poskytovateľ a Odberateľ pre odstránenie konkrétnej vady písomne nedohodnú na inej lehote, tak vždy v tej lehote, ktorá z nižšie uvedených lehôt sa na odstránenie takejto vady vzťahuje a je z takýchto lehôt najkratšia, pričom:
     1. ak ide o vadu, pri ktorej je v príslušnom Popise vlastností uvedená konkrétna lehota na odstránenie takejto vady, tak Poskytovateľ je povinný takúto vadu odstrániť najneskôr v príslušnej lehote uvedenej v príslušnom Popise vlastností;
     2. ak ide o vadu, pre ktorú v príslušnom Popise vlastností nie je uvedená konkrétna lehota na odstránenie, Poskytovateľ je takúto vadu povinný odstrániť najneskôr do
        1. jedného pracovného dňa, ak ide o vadu ktorú možno odstrániť diaľkovým prístupom;
        2. dvoch pracovných dní, ak ide o inú vadu než podľa odseku 12.6.2.1 Zmluvy.
  7. Lehoty podľa odseku 12.6 Zmluvy sa počítajú (i) od príslušného Hlásenia, (ii) od doručenia príslušného oznámenia o vade (reklamácie) Poskytovateľovi zo strany Odberateľa alebo príslušnej Zapojenej školy alebo (iii) od okamihu, keď sa Poskytovateľ pri postupe podľa tejto Zmluvy dozvedel alebo mal dozvedieť o takejto vade, a to podľa toho, čo z uvedeného nastalo skôr.

# VYHLÁSENIA POSKYTOVATEĽA

* 1. Poskytovateľ vyhlasuje, že:
     1. nie je spoločnosťou v kríze podľa § 67a Obchodného zákonníka a nie je v likvidácii;
     2. je a počas celého trvania Zmluvy zabezpečí aby bol zapísaný v registri partnerov verejného sektora v súlade s § 11 Zákona o verejnom obstarávaní;
     3. jeho konečným užívateľom výhod a ani konečným užívateľom výhod jeho subdodávateľa, ktorý sa podieľa na plnení tejto Zmluvy a má povinnosť zapisovať sa do registra partnerov verejného sektora nie je žiadna z osôb podľa § 11 ods. 1 písm. c) Zákona o verejnom obstarávaní;
     4. je oprávnený poskytovať plnenia podľa tejto Zmluvy a neexistuje ani nehrozí právna prekážka, ktorá by Poskytovateľovi bránila uzatvoriť alebo plniť túto Zmluvu;
     5. nie je voči Poskytovateľovi vedené súdne konanie, rozhodcovské konanie, spotrebiteľské rozhodcovské konanie, vykonávacie konanie (vrátane exekučného konania), vyvlastňovacie konanie a/alebo administratívne konanie, ktoré by mohli ohroziť plnenie povinností Poskytovateľa z tejto Zmluvy; a
     6. dôkladne sa oboznámil s touto Zmluvou a jej prílohami a je schopný a ochotný v plnom rozsahu a riadne poskytovať plnenia podľa tejto Zmluvy;
  2. Poskytovateľ je povinný zabezpečiť, aby všetky vyhlásenia uvedené v odseku 13.1 Zmluvy boli neustále pravdivé od uzavretia tejto Zmluvy až do jej zániku. Porušenie povinnosti podľa prvej vety je podstatným porušením tejto Zmluvy.
  3. Poskytovateľ sa zaväzuje zabezpečiť, aby každý jeho subdodávateľ, ktorý sa podieľa na plnení tejto Zmluvy a má povinnosť zapisovať sa do registra partnerov verejného sektora, bol počas celého trvania tejto Zmluvy zapísaný v registri partnerov verejného sektora.

# ZMLUVNÉ POKUTY A ZĽAVY Z ODPLATY

* 1. Strany sa dohodli, že v prípade porušenia povinnosti Poskytovateľa zhotoviť Riešenie NCU v Dobe zriadenia, Odberateľovi vzniká voči Poskytovateľovi právo na zaplatenie zmluvnej pokuty vo výške
     1. pol percenta (0,5 %) z Odplaty bez dane z pridanej hodnoty, ktorá by Poskytovateľovi inak patrila za Riešenie NCU – ak omeškanie Poskytovateľa so splnením takejto povinnosti trvá najviac tri (3) pracovné dni;
     2. jedno percento (1 %) z Odplaty bez dane z pridanej hodnoty, ktorá by Poskytovateľovi inak patrila za Riešenie NCU – ak omeškanie Poskytovateľa so splnením takejto povinnosti trvá v rozmedzí od štyroch (4) pracovných dní do desať (10) pracovných dní omeškania;
     3. dve percentá (2 %) z Odplaty bez dane z pridanej hodnoty, ktorá by Poskytovateľovi inak patrila za Riešenie NCU – ak omeškanie Poskytovateľa so splnením takejto povinnosti trvá v rozmedzí od jedenásť (11) pracovných dní do dvadsať (20) pracovných dní omeškania; alebo
     4. pätnásť desatín percenta (0,15 %) z Odplaty bez dane z pridanej hodnoty, ktorá by Poskytovateľovi inak patrila za Riešenie NCU, a to za každý čo aj len začatý deň takéhoto omeškania, počnúc od prvého dňa takéhoto omeškania – ak omeškanie Poskytovateľa so splnením takejto povinnosti trvá viac ako dvadsať (20) pracovných dní.
  2. Strany sa dohodli, že na porušenie povinnosti Poskytovateľa vykonať Dodávku CPE v Dobe zriadenia sa odsek 14.1 Zmluvy použije rovnako.
  3. Strany sa dohodli, že v prípade porušenia povinnosti Poskytovateľa podľa odseku 9.1.4 Zmluvy tým, že Poskytovateľ v ktoromkoľvek kalendárnom mesiaci pre ktorúkoľvek Zapojenú školu nesplní príslušný Kvalitatívny ukazovateľ dostupnosti príslušnej Služby NCU alebo jej časti, ktorá sa má tejto Zapojenej škole poskytovať (teda povinnosť Poskytovateľa zabezpečiť neustále povinnú minimálnu dostupnosť Služby NCU podľa príslušného Popisu vlastností v každej Zapojenej škole), Odberateľovi vzniká voči Poskytovateľovi právo na zľavu z Odplaty nasledovne:
     1. za každú začatú desatinu percenta (0,1 %) skutočnej (nameranej) dostupnosti príslušnej Služby NCU pod dohodnutú úroveň v súčte nepresahujúcu tri percentá (3 %) vzniká Odberateľovi právo na zľavu z Odplaty vo výške dvoch desatín percenta (0,2 %) z mesačnej Odplaty bez dane z pridanej hodnoty, ktorá Poskytovateľovi patrí za poskytovanie Služieb NCU v Zapojenej škole v príslušnom kalendárom mesiaci;
     2. za každú začatú desatinu percenta (0,1 %) skutočnej (nameranej) dostupnosti príslušnej Služby NCU pod dohodnutú úroveň v súčte presahujúcu tri percentá (3 %) vzniká Odberateľovi právo na zľavu z Odplaty vo výške dvadsať percent (20 %) z mesačnej Odplaty bez dane z pridanej hodnoty, ktorá Poskytovateľovi patrí za poskytovanie Služieb NCU v Zapojenej škole v príslušnom kalendárom mesiaci.
  4. Na postup pri zisťovaní skutočnej (nameranej) dostupnosti Služby NCU sa použije *Príloha č. 1* tejto Zmluvy.
  5. Strany sa dohodli, že v prípade porušenia povinnosti Poskytovateľa podľa odseku 12.6 Zmluvy (teda povinnosti Poskytovateľa odstrániť príslušnú vadu v dohodnutej lehote) Odberateľovi vzniká voči Poskytovateľovi právo na zľavu z Odplaty vo výške
     1. päť percent (5 %) z mesačnej Odplaty bez dane z pridanej hodnoty, ktorá Poskytovateľovi patrí za poskytovanie Služieb NCU v Zapojenej škole v príslušnom kalendárom mesiaci, a to za každý čo aj len začatý deň takéhoto omeškania, počnúc od prvého dňa takéhoto omeškania, ak ide incident úrovne „Severity 1“ podľa *Prílohy č. 1* tejto Zmluvy;
     2. tri percentá (3 %) z mesačnej Odplaty bez dane z pridanej hodnoty, ktorá Poskytovateľovi patrí za poskytovanie Služieb NCU v Zapojenej škole v príslušnom kalendárom mesiaci, a to za každý čo aj len začatý deň takéhoto omeškania, počnúc od prvého dňa takéhoto omeškania, ak ide incident úrovne „Severity 2“ podľa *Prílohy č. 1* tejto Zmluvy;
     3. dve percentá (2 %) z mesačnej Odplaty bez dane z pridanej hodnoty, ktorá Poskytovateľovi patrí za poskytovanie Služieb NCU v Zapojenej škole v príslušnom kalendárom mesiaci, a to za každý čo aj len začatý deň takéhoto omeškania, počnúc od prvého dňa takéhoto omeškania, ak ide incident úrovne „Severity 3“ podľa *Prílohy č. 1* tejto Zmluvy;
     4. pol percenta (0,5 %) z mesačnej Odplaty bez dane z pridanej hodnoty, ktorá Poskytovateľovi patrí za poskytovanie Služieb NCU v Zapojenej škole v príslušnom kalendárom mesiaci, a to za každý čo aj len začatý deň takéhoto omeškania, počnúc od prvého dňa takéhoto omeškania, ak ide incident úrovne „Severity 4“ podľa *Prílohy č. 1* tejto Zmluvy.
  6. Strany sa dohodli, že v prípade porušenia povinnosti Poskytovateľa podľa odseku 10.15 Zmluvy (teda povinnosti Poskytovateľa zdržať sa demontáže a odnesenia CPE zariadení zo Zapojenej školy), ktoré trvá aj po uplynutí desiateho (10.) pracovného dňa odo dňa doručenia výzvy Odberateľa alebo Zapojenej školy Poskytovateľovi na obnovenie stavu pred porušením povinnosti, Odberateľovi vzniká voči Poskytovateľovi nad rámec prípadnej zmluvnej pokuty alebo zľavy z Odplaty podľa odsekov 14.1 až 14.5 Zmluvy právo na zaplatenie zmluvnej pokuty vo výške 90% sumy Odplaty za Dodávku CPE na danej Zapojenej škole.
  7. Strany sa dohodli, že v prípade porušenia ktorejkoľvek povinnosti Poskytovateľa vyplývajúcej z tejto Zmluvy, ktorej splnenie nie je zabezpečené inou zmluvnou pokutou alebo ku ktorej sa neviaže zľava z Odplaty, ako sú uvedené v tomto článku, ak nedošlo k odstráneniu takéhoto porušenia povinnosti ani do desiatich (10) dní od doručenia písomnej výzvy Odberateľa Poskytovateľovi upozorňujúcej na takéto porušenie povinnosti Poskytovateľa, tak Odberateľovi vzniká voči Poskytovateľovi právo na zaplatenie zmluvnej pokuty vo výške 100,- EUR (slovom: jednosto eur) denne za jedenásty (11.) deň porušovania takejto povinnosti Poskytovateľa od doručenia takejto výzvy a za každý ďalší deň porušovania takejto povinnosti Poskytovateľa, maximálne však do výšky 2 000,- EUR (slovom: dvetisíc eur).
  8. Ak dôjde z dôvodu porušenia jednej povinnosti k súbežnému vzniku práva na zmluvnú pokutu a aj na zľavu z Odplaty alebo na viacero zmluvných pokút alebo viacero zliav, ako sú uvedené v tomto článku, Odberateľ je oprávnený uplatniť si niektoré alebo všetky z takto popri sebe existujúcich práv.
  9. Právo na zmluvnú pokutu za porušenie povinnosti vznikne najviac v sume rovnajúcej sa jednosto percentám (100 %) zo základu, z ktorého sa zmluvná pokuta počíta.
  10. Odberateľovi zostáva právo na náhradu škody v rozsahu, v akom presahuje nároky z práva na zmluvné pokuty za porušenie príslušnej povinnosti.

# TRVANIE A ZÁNIK ZMLUVY

* 1. Táto Zmluva je uzavretá a nadobúda platnosť dňom jej podpísania všetkými Stranami. Z dôvodu potreby zabezpečiť financovanie na strane Odberateľa sa Strany dohodli, že odseky 15.1 a 15.3.5 Zmluvy nadobudnú účinnosť dňom nasledujúcim po dni zverejnenia tejto Zmluvy a ostatné časti tejto Zmluvy nadobudnú účinnosť dňom nasledujúcim po dni doručenia písomného oznámenia Odberateľa Poskytovateľovi o pripravenosti plniť povinnosti z tejto Zmluvy.
  2. Táto Zmluva sa uzatvára na dobu určitú, a to (i) na dobu štyroch (4) rokov odo dňa jej účinnosti alebo (ii) na dobu do dňa, v ktorom suma všetkých jednotlivých práv na Odplatu, ktoré vznikli Poskytovateľom zo všetkých zmlúv z verejného obstarávania dosiahne bez dane z pridanej hodnoty spolu sumu .... EUR (slovom: ... miliónov ... tisíc ... eur a ... eurocentov), a to podľa toho čo nastane skôr.
  3. Zmluva zaniká
     1. uplynutím doby podľa odseku 15.2 Zmluvy alebo vyčerpaním finančného limitu podľa odseku 15.2 Zmluvy, podľa toho, ktorá z týchto skutočností nastane skôr;
     2. písomnou dohodu Strán;
     3. odstúpením od zmluvy;
     4. výpoveďou Odberateľa;
     5. uplynutím jedného (1) roka odo dňa nadobudnutia platnosti tejto Zmluvy, ak počas tejto lehoty nebude doručené písomné oznámenie Odberateľa Poskytovateľovi o pripravenosti plniť povinnosti z tejto Zmluvy.
  4. Odberateľ je oprávnený od tejto Zmluvy odstúpiť doručením písomného odstúpenia Poskytovateľovi, a to:
     1. v každom prípade, keď má účastník zmluvy o poskytovaní služieb podľa § 84 Zákona o elektronických komunikáciách právo odstúpiť od zmluvy o poskytovaní služieb; alebo
     2. v ostatných prípadoch ustanovených príslušnými právnymi predpismi a touto Zmluvou.
  5. Poskytovateľ je oprávnený od tejto Zmluvy odstúpiť doručením písomného odstúpenia Odberateľovi, a to v prípadoch ustanovených príslušnými právnymi predpismi, vrátane Zákona o elektronických komunikáciách.
  6. Odberateľ je túto Zmluvu oprávnený písomne vypovedať v prípade, ak Poskytovateľ porušuje ktorúkoľvek povinnosť z tejto Zmluvy, ktorá má vplyv na poskytovanie Služby, ak nedošlo k odstráneniu takéhoto porušenia povinnosti ani do tridsiatich (30) dní od doručenia písomnej výzvy Odberateľa Poskytovateľovi upozorňujúcej na takéto porušenie povinnosti Poskytovateľa, a to s výpovednou lehotou v trvaní najmenej jeden (1) mesiac, pričom takáto výpovedná lehota začína plynúť prvým dňom kalendárneho mesiaca nasledujúceho po kalendárnom mesiaci, v ktorom bola takáto písomná výpoveď doručená Poskytovateľovi a skončí uplynutím posledného dňa takéhoto kalendárneho mesiaca.
  7. Zánikom tejto Zmluvy inak, než uplynutím doby, na ktorú bola podľa odseku 15.2 Zmluvy uzatvorená, zanikajú aj všetky na základe tejto Zmluvy uskutočnené Objednávky. Ak tak Odberateľ určí vo výpovedi alebo v odstúpení od tejto Zmluvy, Poskytovateľ je povinný plniť povinnosti podľa čl. 16 a 17 Zmluvy aj po zániku Objednávky, a aj ak táto Zmluva skončila uplynutím doby, na ktorú bola podľa odseku 15.2 Zmluvy uzatvorená alebo skončila inak.
  8. Objednávky zadané počas trvania tejto Zmluvy zánikom tejto Zmluvy z dôvodu uplynutia doby, na ktorú bola podľa odseku 15.2 Zmluvy uzatvorená, nezanikajú a na Dodávku CPE alebo poskytovanie Služieb NCU podľa týchto Objednávok sa vzťahuje táto Zmluva v znení ku dňu predchádzajúcemu deň jej zániku.

# NAKLADANIE S CPE ZARIADENIAMI PO ZÁNIKU ZMLUVY

* 1. Strany sa dohodli a činia nesporným, že ich úmyslom je, aby CPE zariadenia (odsek 2.2 Zmluvy), ktoré sa majú podľa tejto Zmluvy nachádzať na Zapojenej škole (teda pôvodne nainštalované CPE zariadenia alebo nové CPE zariadenia, ktorými boli pôvodné aktívne prvky nahradené počas poskytovania Služieb NCU), bolo možné po zániku tejto Zmluvy, po zrušení Objednávky alebo po skončení doby trvania Objednávky, ak ide o prípad podľa odseku 15.8 Zmluvy, používať na účely Riešenia NCU alebo poskytovania Služieb NCU iným poskytovateľom alebo na účely poskytovania obdobných služieb novým poskytovateľom podľa inej zmluvy.
  2. Na dosiahnutie účelu podľa odseku 16.1 Zmluvy sa Poskytovateľ zaväzuje, že na požiadanie Odberateľa bezodplatne a bezodkladne prevedie vlastníctvo k CPE zariadeniam, ktoré sa majú podľa tejto Zmluvy nachádzať na Zapojenej škole, na Zapojenú školu, jej zriaďovateľa, alebo inú osobu, podľa toho, ako určí písomným pokynom Odberateľ, a to s účinnosťou ku dňu zániku tejto Zmluvy, ku dňu zrušenia Objednávky alebo ku dňu uplynutia doby trvania Objednávky, ak ide o prípad podľa odseku 15.8 Zmluvy.
  3. Poskytovateľ zároveň výslovne splnomocňuje Odberateľa na vykonanie právneho úkonu v mene Poskytovateľa, ktorým dôjde k splneniu povinnosti Poskytovateľa podľa odseku 16.2 Zmluvy. Na odstránenie akýchkoľvek povinností Strany činia nesporným, že Odberateľ je oprávnený v mene Poskytovateľa najmä rokovať o vykonaní právneho úkonu, dohodnúť jeho obsah, vykonať prejav vôle v mene Poskytovateľa a tento právny úkon vykonať tak, ako by ho bol oprávnený vykonať Poskytovateľ, so všetkými účinkami bezodplatného prevodu vlastníckeho práva k CPE zariadeniam, ktoré sa majú podľa tejto Zmluvy nachádzať na Zapojenej škole.
  4. Strany sa dohodli, že ak tak Odberateľ písomným pokynom určí Poskytovateľovi, je Poskytovateľ povinný bezodkladne po zániku tejto Zmluvy, zrušení Objednávky alebo uplynutí doby trvania Objednávky, ak ide o prípad podľa odseku 15.8 Zmluvy, CPE zariadenia, ktoré sa majú podľa tejto Zmluvy nachádzať na Zapojenej škole demontovať a zo Zapojenej školy odstrániť.
  5. Strany sa tiež dohodli, že ak Odberateľ nedoručí Poskytovateľovi písomný pokyn podľa odseku 16.2 alebo 16.4 Zmluvy, dňom zániku tejto Zmluvy, dňom zrušenia Objednávky alebo dňom uplynutia doby trvania Objednávky, ak ide o prípad podľa odseku 15.8 Zmluvy, prechádza bezodplatne vlastnícke právo k CPE zariadeniam, ktoré sa majú podľa tejto Zmluvy nachádzať na Zapojenej škole, na Odberateľa.

# POVINNOSTI PRI ZMENE POSKYTOVATEĽA

* 1. Strany sa dohodli, že ak je na to vyzvaný Odberateľom najneskôr do troch mesiacov odo dňa skončenia povinnosti poskytovať Služby NCU a je mu oznámené, kto bude na Zapojenej škole poskytovať rovnaké alebo obdobné služby, je Poskytovateľ povinný voči takto označenému novému poskytovateľovi zabezpečiť splnenie povinností podľa tohto článku Zmluvy. Strany sa dohodli, že povinnosť podľa predošlej vety platí aj pre prípad zániku zmluvného vzťahu ako takého.
  2. V rámci plánovania migrácie a jej realizácie je Poskytovateľ povinný spolupracovať s novým poskytovateľom služieb na vytvorení podrobného migračného plánu, ktorý bude pokrývať termíny, technické požiadavky a zodpovednosti tak, aby sa čo najviac je to možné plynulo a bezproblémovo nadviazalo na doposiaľ poskytované Služby NCU a nedošlo k ohrozeniu alebo k obmedzeniu plnenia zákonných úloh alebo bezpečnosti koncového užívateľa.
  3. Poskytovateľ je povinný poskytnúť novému poskytovateľovi informácie o konfigurácii a detailoch zariadení, najmä odovzdať konfiguračný dizajn riešenia a poskytnúť úplný zoznam všetkých zariadení, vrátane údajov o výrobcovi, type, sériové číslo a verzii softvéru/firmvéru. Súčasne je povinný odovzdať v rámci plnenia povinností podľa článku 16 Zmluvy príslušnej osobe všetky CPE zariadenia v Zapojenej škole nepoškodené a plne funkčné a všetky licencie prislúchajúce k aktívnym prvkom. Tiež je Poskytovateľ povinný
     1. poskytnúť súčinnosť novému poskytovateľovi pri transfere CPE zariadení a iných zariadení, ich licencii a prevádzkových zmlúv;
     2. na požiadanie vykonať resetovanie komponentov na predvolené nastavenia; a
     3. poskytnúť prístupové údaje k správe a konfigurácii CPE zariadení a iných zariadení, ak je to nevyhnutné pre migráciu.
  4. V rámci odovzdania dokumentácie je Poskytovateľ povinný poskytnúť novému poskytovateľovi aktualizovanú dokumentáciu v rozsahu povinnosti vedenia dokumentácie podľa tejto Zmluvy, ak nie je sprístupnená Odberateľovi spôsobom podľa tejto Zmluvy.
  5. Vo vzťahu k testovaniu a výkonnostným údajom je Poskytovateľ povinný v rozsahu, v akom tieto činnosti vykonával podľa tejto Zmluvy, poskytnúť
     1. všetky testovacie scenáre a výsledky testov, vrátane identifikovaných a vyriešených defektov z posledných šiestich (6) mesiacov, z Dodávky CPE a zo zriaďovania Služieb NCU; a
     2. výkonnostné metriky pre Zapojenú školu a celkové riešenie.
  6. Vo vzťahu k incidentom a správe ticketov je Poskytovateľ povinný v rozsahu, v akom tieto činnosti vykonával podľa tejto Zmluvy, odovzdať
     1. zoznam a detaily všetkých ticketov (vyriešených aj nevyriešených) za posledných dvanásť (12) mesiacov; a
     2. podrobnosti o všetkých aktuálnych otvorených incidentoch.
  7. Vo vzťahu k reportovaniu a komunikácii je Poskytovateľ povinný v rozsahu, v akom tieto činnosti vykonával podľa tejto Zmluvy, poskytnúť
     1. všetky prevádzkové reporty za posledných dvanásť (12) mesiacov;
     2. sprístupniť zoznam všetkých kontaktov a adries lokalít a oprávnených osôb, vrátane kontaktov na ne.
     3. spolupracovať s novým poskytovateľom na komunikácii o zmene poskytovateľa Zapojenej škole.
     4. určiť jednotný kontaktný bod na riešenie problémov počas migrácie.
  8. V prípade, že ho o to Odberateľ požiada, je Poskytovateľ povinný poskytnúť novému poskytovateľovi ponuku na migráciu existujúcich pripojení, vrátane podmienok.

# DOHODA O LICENCII A PRÁVA K AUTORSKÉMU DIELU

* 1. Ak Poskytovateľ na základe tejto Zmluvy vytvorí autorské dielo, udeľuje Odberateľovi v zmysle § 65 a nasl. Autorského zákona výhradnú licenciu v neobmedzenom rozsahu na použitie autorského diela podľa tohto článku Zmluvy.
  2. Odberateľ je oprávnený na použitie autorského diela vytvoreného podľa tejto Zmluvy v neobmedzenom časovom, územnom a vecnom rozsahu a všetkými známymi spôsobmi použitia autorského diela v čase uzavretia tejto Zmluvy v zmysle § 19 ods. 4 Autorského zákona.
  3. Odberateľ je oprávnený používať autorské dielo kedykoľvek počas trvania autorskoprávnej ochrany Poskytovateľa a tretích osôb (napríklad subdodávateľov) spôsobom, ktorý neznižuje hodnotu autorského diela a s ohľadom na dobré meno Poskytovateľa.
  4. Poskytovateľ touto Zmluvou dáva Odberateľovi neobmedzený súhlas na udeľovanie sublicencie, a to či už v celosti alebo len jednotlivých čiastkových oprávnení.
  5. Poskytovateľ sa podpisom tejto Zmluvy zaväzuje zabezpečiť, že Odberateľ bude jedinou osobou oprávnenou používať autorské dielo vytvorené podľa tejto Zmluvy. Poskytovateľ sa ďalej zaväzuje, že nebude sám autorské dielo používať inak ako na činnosti podľa tejto Zmluvy, ani neumožní jeho používanie tretím osobám a neposkytne tretím osobám rovnaké alebo obdobné diela na účely akéhokoľvek použitia. Ďalej sa Poskytovateľ zaväzuje, že neprevedie práva udelené touto Zmluvou Odberateľovi na tretiu osobu.
  6. Poskytovateľ sa zaväzuje právne vysporiadať všetky výkony a majetkové nároky autorov, vyplývajúce im z vytvorenia autorského diela tak, aby rozsah práv k predmetným autorským dielam, ktorým bude disponovať Poskytovateľ nebol menší ako rozsah práv , ktoré bude oprávnený vykonávať Odberateľ podľa tohto článku Zmluvy.
  7. Poskytovateľ týmto ďalej vyhlasuje, že v zmysle § 164 ods. 5 Autorského zákona vylučuje kolektívnu správu jeho práv podľa tejto Zmluvy a vyhlasuje, že písomne informoval organizáciu kolektívnej správy o vylúčení kolektívnej správy svojich majetkových práv pred uzavretím tejto Zmluvy.
  8. Poskytovateľ udeľuje Odberateľovi výhradnú licenciu na použitie každého autorského diela vytvoreného podľa tejto Zmluvy bezodplatne.

# ZMENY ZMLUVY

* 1. Túto Zmluvu možno zmeniť alebo zrušiť iba dohodou Strán v písomnej forme; to neplatí, ak ide identifikačné údaje Strán uvedené v úvode tejto Zmluvy, kedy sa postupuje podľa 19.3 Zmluvy.
  2. Bez toho, aby boli dotknuté iné možnosti zmeny tejto Zmluvy podľa príslušných právnych predpisov [napríklad podľa § 18 ods. 1 písm. b) až e) alebo odseku 3 Zákona o verejnom obstarávaní] sa Strany dohodli, že túto Zmluvu je možné podľa § 18 ods. 1 písm. a) Zákona o verejnom obstarávaní meniť za splnenia nasledovných podmienok:
     1. v prípade potreby Dodávky CPE alebo poskytovania Služieb NCU v novej Zapojenej škole, ktorá nie je uvedená v prílohe č. 2 tejto Zmluvy, pričom
        1. novou Zapojenou školou sa rozumie adresa, pracovisko alebo iné obdobné miesto určené na výkon činností školy, vrátane právnych nástupcov, ktoré pre svoju činnosť potrebujú Služby NCU;
        2. cena Dodávky CPE a Služieb NCU bude určená v súlade s jednotkovými cenami z *Prílohy č. 3* k tejto Zmluve a tieto jednotkové ceny možno zvýšiť výlučne v prípade, ak by Dodávka CPE alebo poskytovanie Služieb NCU za tieto ceny bolo v novej Zapojenej škole pre Poskytovateľa nemožné a zároveň zvýšené ceny spĺňajú podmienku hospodárne vynaložených nákladov na predmet zákazky;
        3. Dodávka CPE a Služby NCU sa budú poskytovať v rozsahu plnení podľa tejto Zmluvy;
        4. zmena sa môže týkať len určenia jednotkových cien v novej Zapojenej škole, v súlade s odsekom 19.2.1.2 Zmluvy a proporcionálne k tomu úpravy maximálnej sumy podľa odseku 15.2 tejto Zmluvy;
        5. Strany nerozporujú, že zmena tejto Zmluvy nie je podmienkou vykonania Dodávky CPE alebo poskytovania Služieb NCU a plnenia povinností Poskytovateľa v novej Zapojenej škole, ale je len možnosťou reagovať na úpravu jednotkových cien v prípade podľa odseku 19.2.1.2 Zmluvy;
     2. v prípade zvýšenia  rozsahu, alebo kvality CPE zariadení alebo už poskytovaných Služieb NCU v Zapojenej škole, pričom
        1. zvýšením sa rozumie zvýšenie nad rámec parametrov podľa prílohy č. 1 k tejto Zmluve, ak je stále zachovaný charakter CPE zariadení a Služieb NCU;
        2. zvýšenie rozsahu, alebo kvality musí byť potrebné na riadne plnenie úloh Zapojenej školy;
        3. cena Dodávky CPE a Služieb NCU bude vychádzať z jednotkových cien podľa *Prílohy č. 3* k tejto Zmluve a tieto jednotkové ceny možno zvýšiť výlučne v prípade, ak by Dodávka CPE alebo poskytovanie Služieb NCU za tieto ceny boli v novom rozsahu, alebo kvalite pre Poskytovateľa nemožné a zároveň zvýšené ceny spĺňajú podmienku hospodárne vynaložených nákladov na predmet zákazky;
        4. zmena sa môže týkať úpravy jednotkových cien v súlade s odsekom 19.2.2.3 Zmluvy a proporcionálne k tomu úpravy maximálnej sumy podľa odseku 15.2 Zmluvy;
     3. v prípade potreby rozšírenia definície školy alebo podľa odseku 2.6 Zmluvy, pričom
        1. definíciu školy možno rozšíriť len o druh školy alebo školského zariadenia, ktorý je ustanovený Školským zákonom a na ktorý sa táto Zmluva doposiaľ nevzťahuje;
        2. cena Dodávky CPE a Služieb NCU bude určená v súlade s jednotkovými cenami z *Prílohy č. 3* k tejto Zmluve a tieto jednotkové ceny možno zvýšiť výlučne v prípade, ak by Dodávka CPE alebo poskytovanie Služieb NCU za tieto ceny boli v novom druhu školy alebo školského zariadenia pre Poskytovateľa nemožné a zároveň zvýšené ceny spĺňajú podmienku hospodárne vynaložených nákladov na predmet zákazky;
        3. Dodávka CPE a Služby NCU sa budú poskytovať v rozsahu Služieb podľa tejto Zmluvy;
        4. zmena sa môže týkať určenia jednotkových cien v novom druhu školy alebo školského zariadenia v súlade s odsekom 19.2.1.2 Zmluvy a proporcionálne k tomu úpravy maximálnej sumy podľa odseku 15.2 tejto Zmluvy;
     4. v prípade potreby zabezpečiť Dodávku CPE alebo Služby NCU po dobu presahujúcu dobu podľa odseku 15.2 Zmluvy, pričom
        1. z tohto dôvodu možno predĺžiť trvanie tejto Zmluvy v prípade, ak Odberateľ vyhlásil verejné obstarávanie aspoň deväť (9) mesiacov pred uplynutím štyridsiatich ôsmich (48) mesiacov od účinnosti tejto Zmluvy a toto verejné obstarávanie nebolo jeden mesiac pred ich uplynutím skončené;
        2. zmenu Zmluvy z tohto dôvodu možno vykonať najskôr s účinnosťou jeden mesiac pred uplynutím štyridsiatich ôsmich (48) mesiacov od účinnosti tejto Zmluvy;
        3. zmenou možno predĺžiť trvanie tejto Zmluvy najviac o 12 mesiacov a zvýšiť maximálnu sumu podľa odseku 15.2 Zmluvy najviac o 30 %;
     5. v prípade potreby zmeny subdodávateľa alebo kľúčového experta, ktorými sa preukazovalo splnenie podmienok účasti a sú uvedení v *Prílohe č. 5* tejto Zmluvy, pričom
        1. v prípade zmeny subdodávateľa počas trvania tejto Zmluvy alebo doplnenia subdodávateľa, ktorý nebol v čase uzavretia tejto Zmluvy známy, je Poskytovateľ povinný písomne oznámiť Odberateľovi každú takúto zmenu, a to najneskôr dvadsať pracovných dní pred dňom, kedy má zmena alebo doplnenie subdodávateľa nastať a predložiť Odberateľovi tieto informácie:
           1. podiel na plneniach, ktorý má v úmysle zadať navrhovanému subdodávateľovi;
           2. predmet subdodávky;
           3. informácie o navrhovanom subdodávateľovi a o osobe oprávnenej konať za subdodávateľa v rozsahu podľa *Prílohy č. 5* tejto Zmluvy;
           4. čestné vyhlásenie, že navrhovaný subdodávateľ spĺňa podmienky podľa Zákona o verejnom obstarávaní a ak má povinnosť zapisovať sa do registra partnerov verejného sektora spĺňa alebo najneskôr v čase poskytovania plnenia bude spĺňať aj podmienku zápisu do registra partnerov verejného sektora;
        2. zmena kľúčového experta počas trvania tejto Zmluvy je možná len na základe písomnej odôvodnenej žiadosti Poskytovateľa, ktorej prílohou budú doklady preukazujúce splnenie podmienok účasti u novo navrhovaného kľúčového experta na úrovni rovnakej alebo vyššej ako u pôvodného kľúčového experta;
        3. ak táto Zmluva zanikne, zmenu subdodávateľa alebo kľúčového experta, ktorými sa preukazovalo splnenie podmienok účasti a sú uvedení v *Prílohe č. 5* tejto Zmluvy možno pre trvajúce Objednávky (odsek 15.8 Zmluvy) vykonať zmenou príslušnej Objednávky a doplnením údajov o tejto osobe do takejto Objednávky;
     6. ak je potrebné predĺžiť dobu alebo lehotu na splnenie povinnosti podľa tejto Zmluvy, a to len z dôvodu nedostupnosti tovaru nevyhnutného na zhotovenie Riešenia NCU, Dodávku CPE alebo poskytovanie Služieb NCU, ktorá nastala nezávisle od vôle Poskytovateľa, bráni mu v splnení jeho povinnosti, nemožno rozumne predpokladať, že by Poskytovateľ túto prekážku alebo jej následky odvrátil alebo prekonal, alebo v čase vzniku dotknutej povinnosti túto prekážku predvídal.
  3. Ak dôjde k zmene identifikačného údaja Strany, okrem zmeny právnej formy, uvedeného v úvode tejto Zmluvy, Strany si túto zmenu bezodkladne oznámia, a to písomným oznámením podpísaným štatutárnym orgánom príslušnej oznamujúcej Strany s uvedením nového identifikačného údaja, doručeným druhej Strane. Zmena identifikačného údaja nemá vplyv na platnosť a účinky právnych úkonov vykonaných voči Strane, ktorej údaj sa zmenil pred doručením oznámenia podľa prvej vety.

# PRÁVOMOC SÚDOV A ROZHODNÉ PRÁVO

* 1. Strany sa dohodli, že v prípade sporu medzi Stranami, spor majú právomoc rozhodovať všeobecné súdy Slovenskej republiky.
  2. Táto Zmluva a právne vzťahy medzi Stranami z nej vyplývajúce sa riadia právnym poriadkom Slovenskej republiky.

# OSOBY URČENÉ NA KOMUNIKÁCIU

* 1. Po dobu účinnosti tejto Zmluvy Odberateľ splnomocňuje / poveruje na komunikáciu Odberateľa súvisiacu s touto Zmluvou voči Poskytovateľovi tieto osoby:
     1. riaditeľ Zapojenej školy alebo zriaďovateľ Zapojenej školy, v rozsahu podľa plnomocenstva udeleného Odberateľom;
     2. aktuálne osoby a ich kontaktné údaje, ktoré pre konkrétnu oblasť/problematiku týkajúcu sa tejto Zmluvy Odberateľ písomne prostredníctvom štatutárneho orgánu oznámi Poskytovateľovi.
  2. Po dobu účinnosti tejto Zmluvy Poskytovateľ splnomocňuje / poveruje na komunikáciu Poskytovateľa súvisiacu s touto Zmluvou voči Odberateľovi tieto osoby:
     1. osoby komunikujúce s Odberateľom za Poskytovateľa cez kontaktné údaje na prijímanie Hlásení a eskalačné mechanizmy;
     2. aktuálne osoby a ich kontaktné údaje, ktoré pre konkrétnu oblasť/problematiku týkajúcu sa tejto Zmluvy Poskytovateľ písomne prostredníctvom štatutárneho orgánu oznámi Odberateľovi.
  3. Strany sú oprávnené kedykoľvek jednostranne zmeniť s účinnosťou do budúcnosti osoby, ktoré ich zastupujú pri vzájomnej komunikácii súvisiacej s touto Zmluvou uvedené v tomto článku, a to písomným oznámením podpísaným štatutárnym orgánom príslušnej oznamujúcej Strany s uvedením takejto novej osoby a osoby, ktorú táto osoba nahrádza, doručeným druhej Strane.

# DORUČOVANIE

* 1. Pokiaľ v tejto Zmluve nie je uvedené inak (napr. odsek 4.8 Zmluvy), tak Oznámenia musia byť (i) v písomnej forme, (ii) v slovenskom jazyku a (iii) doručené spôsobom a na adresu podľa tohto článku.
  2. Oznámenia sa doručujú nasledovným spôsobom:
     1. ak ide o Oznámenia týkajúce sa zániku alebo zmeny tejto Zmluvy, zmluvných pokút alebo náhrady škody, tak takéto Oznámenia sa doručujú
        1. zaslaním poštovým podnikom ako doporučená zásielka s doručenkou odosielajúcou Stranou adresovanej Strane; alebo
        2. osobným doručením odosielajúcou Stranou adresovanej Strane, s potvrdením o doručení od adresovanej Strany;
     2. ak ide o Oznámenia neuvedené v odseku 22.2.1 Zmluvy, tak takéto Oznámenia možno doručiť okrem spôsobov podľa odseku 22.2.1 Zmluvy aj e-mailom z e-mailovej adresy odosielajúcej Strany podľa tohto článku na e-mailovú adresu adresovanej Strany podľa tohto článku alebo iným elektronickým spôsobom, dohodnutým medzi Stranami.
  3. Oznámenia sa doručujú na nižšie uvedené adresy a v prípade, že Strana neskôr písomne oznámi inú adresu, na takúto neskoršiu inú adresu.
     1. Pre adresáta, ktorým je Odberateľ,
        1. pri osobnom doručovaní alebo pri doručovaní poštou – na adresu sídla Odberateľa uvedenú v záhlaví tejto Zmluvy;
        2. pre doručovanie e-mailom, tak na príslušnú emailovú adresu Odberateľa podľa odseku 21.1 Zmluvy.
     2. Pre adresáta, ktorým je Poskytovateľ,
        1. pri osobnom doručovaní alebo pri doručovaní poštou – na adresu sídla Poskytovateľa uvedenú v záhlaví tejto Zmluvy;
        2. pre doručovanie e-mailom, tak na príslušnú emailovú adresu Poskytovateľa podľa odseku 21.2 Zmluvy.
  4. Oznámenie uvedené v odseku 22.2.1 Zmluvy (teda týkajúce sa zániku alebo zmeny tejto Zmluvy, zmluvných pokút alebo náhrady škody) doručované poštovým podnikom ako doporučená zásielka s doručenkou odosielajúcou Stranou adresovanej Strane, sa považuje za doručené adresovanej Strane najneskôr vrátením takto nedoručeného Oznámenia poštou na adresu odosielajúcej Strany, a to aj vtedy, ak sa adresovaná Strana o tom nedozvie (fikcia doručenia).

# KONTROLA POUŽÍVANIA VEREJNÝCH PROSTRIEDKOV

* 1. Poskytovateľ berie na vedomie, že finančné prostriedky Odberateľa určené na Odplatu sú verejnými prostriedkami a sú v časti prostriedkami z Plánu obnovy a odolnosti SR, Komponent 7: Vzdelávanie pre 21. storočie, Investícia 1: Digitálna infraštruktúra v školách (POO K7 I1) a v časti prostriedkami zo štátneho rozpočtu Slovenskej republiky. Poskytovateľ berie na vedomie, že na použitie verejných prostriedkov, kontrolu použitia týchto prostriedkov a vymáhanie ich neoprávneného použitia alebo zadržania sa vzťahuje režim upravený príslušných právnych predpisoch Európskej únie, ako aj v osobitných predpisoch z oblasti rozpočtových pravidiel, finančnej kontroly a osobitne poskytovania podpory v rámci Plánu obnovy a odolnosti Slovenskej republiky.
  2. Strany sa dohodli, že obsah všetkých dokumentov, ktoré ustanovujú pravidlá použitia prostriedkov poskytnutých z rozpočtu Európskej únie na vykonávanie Plánu obnovy a odolnosti Slovenskej republiky, aj ak nejde o všeobecne záväzné právne predpisy, ako aj všetky dokumenty v tejto oblasti, z ktorých pre Poskytovateľa vyplývajú povinnosti v súvislosti s plnením podľa tejto Zmluvy, ak boli tieto dokumenty zverejnené spôsobom, že sú prístupné aj Poskytovateľovi, sú pre Poskytovateľa záväzné dňom ich zverejnenia.
  3. Strany sa dohodli, že Poskytovateľ je povinný strpieť výkon kontroly, auditu, či overovania oprávnenými osobami v súvislosti s poskytnutými plneniami z tejto Zmluvy, poskytnúť im všetku potrebnú súčinnosť a vytvoriť podmienky pre jej výkon v zmysle príslušných právnych predpisov Slovenskej republiky a Európskej únie a ako kontrolovaný subjekt pri výkone kontroly riadne plniť povinnosti, ktoré mu vyplývajú z uvedených predpisov, a to kedykoľvek počas trvania tejto Zmluvy. Povinnosť podľa prvej vety plní Poskytovateľ v termínoch určených pre Odberateľa v zmluvných vzťahoch s príslušnými orgánmi zapojenými do systému použitia prostriedkov poskytnutých z rozpočtu Európskej únie na vykonávanie Plánu obnovy a odolnosti Slovenskej republiky, v rámci ktorých si Odberateľ nárokuje financovanie výdavkov uhradených Poskytovateľovi, ktoré vznikli s plnením podľa tejto Zmluvy.
  4. Oprávnenými osobami na účely tohto článku Zmluvy sú najmä:
     1. zástupcovia Odberateľa;
     2. zástupcovia Národnej implementačnej a koordinačnej autority;
     3. Najvyšší kontrolný úrad Slovenskej republiky, Úrad pre verejné obstarávanie, Úrad vládneho auditu, Európsky úrad boja proti podvodom (OLAF), Úrad vlády Slovenskej republiky;
     4. orgán auditu, jeho spolupracujúce orgány;
     5. splnomocnení zástupcovia Európskej komisie a Európskeho dvora audítorov;
     6. orgán zabezpečujúci ochranu finančných záujmov Európskej únie;
     7. osoby prizvané alebo poverené orgánmi podľa odsekov 23.4.1 až 23.4.6 Zmluvy v súlade s príslušnými právnymi predpismi Slovenskej republiky a Európskej únie,
  5. Poskytovateľ berie na vedomie, že oprávnenia orgánov kontroly, auditu, či overovania požadovať súčinnosť a vytvorenie podmienok na výkon činnosti podľa odseku 23.3 Zmluvy zahŕňajú aj oprávnenie
     1. vyžadovať a odoberať, v určenej lehote originály alebo úradne osvedčené kópie dokladov, písomností, záznamy dát na pamäťových médiách prostriedkov výpočtovej techniky, ich výpisov, výstupov, vyjadrenia, informácie, dokumenty a iné podklady súvisiace s administratívnou finančnou kontrolou alebo finančnou kontrolou na mieste;
     2. v nevyhnutnom rozsahu za podmienok ustanovených v osobitných predpisoch vstupovať do objektu, zariadenia, prevádzky, dopravného prostriedku, na pozemok, alebo vstupovať do obydlia, ak sa používa aj na podnikanie alebo na vykonávanie inej hospodárskej činnosti;
     3. požadovať prítomnosť oprávnených osôb zo strany Poskytovateľa počas vykonávania kontroly, auditu, či overovania u Poskytovateľa;
     4. požadovať prijatie nápravných opatrení a odstránenie zistených nedostatkov.

# SÚČASTI ZMLUVY

* 1. Neoddeliteľnou súčasťou tejto Zmluvy sú nasledovné prílohy:
     1. Príloha č. 1 – Opis požiadaviek na plnenia z tejto Zmluvy a Popisy vlastností;
     2. Príloha č. 2 – Zoznam Zapojených škôl ku dňu podpisu tejto Zmluvy;
     3. Príloha č. 3 – Cenová ponuka;
     4. Príloha č. 4 – Bezpečnostné opatrenia, notifikačné a iné povinnosti Poskytovateľa v oblasti kybernetickej bezpečnosti;
     5. Príloha č. 5 – Zoznam subdodávateľov a zoznam kľúčových expertov, ktorými sa preukazovalo splnenie podmienok účasti.
  2. Túto Zmluvu tvorí text tejto Zmluvy v tejto Zmluve priamo uvedený a prílohy uvedené v odseku 24.1 Zmluvy. Pre vylúčenie prípadných pochybností sa Strany dohodli, že súčasťou tejto Zmluvy nie sú a ani sa nestanú všeobecné obchodné podmienky Poskytovateľa a ani žiadne cenníky štandardne používané Poskytovateľom.

# ZÁVEREČNÉ USTANOVENIA

* 1. Poskytovateľ je povinný zachovávať mlčanlivosť o všetkých skutočnostiach, o ktorých sa dozvie v súvislosti s plnením úloh podľa tejto Zmluvy vo vzťahu ku koncovému užívateľovi, najmä nevyužiť ani nesprístupniť tretím osobám žiadne skutočnosti, informácie, poznatky, podklady alebo iné záležitosti, o ktorých bol počas platnosti tejto Zmluvy informovaný, alebo o ktorých sa dozvedel počas plnenia tejto Zmluvy. Poskytovateľ je povinný chrániť všetky informácie pred poškodením, stratou, zničením, znehodnotením, krádežou, alebo inou neoprávnenou manipuláciou s nimi. Povinnosť zachovávať mlčanlivosť trvá aj po zániku tejto Zmluvy. Poskytovateľ je povinný písomne zaviazať všetky osoby, svojich zamestnancov, subdodávateľov a ich zamestnancov, ktoré sú zúčastnené na plnení tejto Zmluvy zachovávať mlčanlivosť v zmysle predošlej vety; Poskytovateľ v plnej miere zodpovedá za dodržiavanie záväzku mlčanlivosti týmito osobami aj po zániku Zmluvy. Výnimky z povinnosti mlčanlivosti môže určiť jednostranným právnym úkonom Odberateľ.
  2. Poskytovateľ je povinný chrániť všetky informácie, ktoré mu boli poskytnuté Odberateľom alebo Zapojenou školou, a to najmä pred ich neoprávneným vymazaním, zmenou alebo pred ich poskytnutím neoprávnenej osobe.
  3. Poskytovateľ je oprávnený použiť informácie získané v súvislosti s realizáciou tejto Zmluvy a údaje nachádzajúce sa v informačných systémoch koncového užívateľa výhradne na účely súvisiace s plnením tejto Zmluvy.
  4. Táto Zmluva nahrádza akékoľvek predchádzajúce dohody medzi Stranami, písomné alebo ústne, vzťahujúce sa na predmet Zmluvy a predstavuje úplnú dohodu medzi Stranami.
  5. Lehoty, ktoré sú určené v tejto Zmluve (vrátane jej príloh) podľa hodín sa počítajú ako doba, teda začínajú plynúť už skutočnosťou rozhodujúcou pre začiatok ich plynutia a končia uplynutím takejto lehoty, a to bez ohľadu, či koniec takejto lehoty pripadne na sobotu, nedeľu alebo sviatok.
  6. V prípade, ak sa ktorékoľvek ustanovenie tejto Zmluvy stane neplatným alebo neúčinným, nemá to za následok neplatnosť alebo neúčinnosť ďalších ustanovení Zmluvy, alebo Zmluvy ako celku. Strany sa zaväzujú bez zbytočného odkladu nahradiť neplatné alebo neúčinné ustanovenie novým platným, a to tak, aby bol zachovaný význam a účel sledovaný neplatným alebo neúčinným ustanovením.
  7. Táto Zmluva je vyhotovená v slovenskom jazyku, ktorý je autentickým znením tejto Zmluvy.
  8. Táto Zmluva je vyhotovená v piatich (5) vyhotoveniach, z ktorých štyri (4) vyhotovenia obdrží Odberateľ a jedno (1) vyhotovenie obdrží Poskytovateľ.

**Strany vyhlasujú, že si túto Zmluvu riadne prečítali, jej obsahu porozumeli, a na potvrdenie toho, že obsah tejto Zmluvy zodpovedá ich skutočnej, slobodnej a vážnej vôli ju vlastnoručne podpísali.**

|  |  |
| --- | --- |
| **ODBERATEĽ**:  V Bratislave, dňa ..... ..... 202...,  ........................................................................... | **POSKYTOVATEĽ**:  V ..., dňa ..... ..... 202...,  ........................................................................... |

# Príloha č. 1

# Popisy vlastností

**Popisy vlastností**

*<obsahom tejto časti budú popisy kvalitatívnych a kvantitatívnych parametrov plnení podľa tejto Zmluvy, ako sú súčasťou opisu predmetu zákazky vo verejnom obstarávaní>*

## **Detailný popis riešenia**

## **Riešenie NCU**

## **Dodávka CPE**

### Všeobecné požiadavky na zariadenia

Pokiaľ ide o CPE zariadenia a iné zariadenia určené na poskytovanie Služieb NCU a umiestnené na Zapojenej škole, vrátane pasívnych prvkov a vrátane potrebného programového vybavenia zariadení, Strany sa dohodli, že pre všetky zariadenia podľa predošlej vety platia tieto pravidlá:

1. zariadenia, ktoré majú byť použité v mieste, kde na základe tejto Zmluvy Poskytovateľ ešte Dodávku CPE nevykonal a Služby NCU neposkytuje, musia byť nové a nepoužité, teda nesmú byť doposiaľ nikdy a nikde nainštalované, okrem vybalenia a prvotnej konfigurácie;
2. musia byť dodané súčasne
   1. so všetkými potrebnými licenciami pre splnenie požadovaných vlastností a parametrov odo dňa inštalácie najmenej po dobu trvania Objednávky, vrátane opcie;
   2. s oficiálnym potvrdením zastúpenia výrobcu, ktoré sa nachádza v členskom štáte Európskej únie, že všetky dodávané zariadenia sú určené a vhodné aj pre uvedenie na trh v Slovenskej republike;
   3. so zoznamom sériových čísiel dodávaných zariadení;
3. inštalácia zariadení bude zabezpečená technikom s platným certifikátom výrobcu pre daný typový rad zariadení a bude zahŕňať aj overenie funkčnosti a odovzdanie zariadenia v odporúčanom nastavení výrobcu;
4. musí byť zabezpečená servisná podpora a záruka v trvaní odo dňa inštalácie najmenej po dobu trvania Objednávky, a to tak, aby bolo zabezpečené nasledovné:
   1. pravidelná aktualizácia a inštalovanie nových verzií programového vybavenia (softwarové a firmwarové aktualizácie, patche);
   2. odstraňovanie vád prebieha v lehotách podľa závažnosti, ako sú uvedené v *Prílohe č. 1* tejto Zmluvy,
   3. ak sa odstránenie vady realizuje výmenou zariadenie, preprava a výmena budú na náklady poskytovateľa;
   4. ak sa odstránenie vady realizuje opravou zariadenia, oprava musí byť realizovaná priamo výrobcom, alebo jeho autorizovaným servisným partnerom (zastúpením), ktoré sa nachádza v členskom štáte Európskej únie.
5. v rozsahu identifikovanom Odberateľom alebo Zapojenou školou a ak ho na to Odberateľ alebo zapojená škola vyzve, označí Poskytovateľ siete, prvky sietí a zariadenia, ktoré sú financované z prostriedkov z Plánu obnovy a odolnosti SR, Komponent 7: Vzdelávanie pre 21. storočie, Investícia 1: Digitálna infraštruktúra v školách (POO K7 I1) podľa písomného pokynu Odberateľa alebo Zapojenej školy, vydaného v súlade s Usmernením k informovaniu, prvkom publicity a komunikácii (dostupné na <https://www.minedu.sk/informovanie-prvky-publicity-a-komunikacia>) alebo dokumentom, ktorý ho nahradí

## **Služby NCU**

# Príloha č. 2

# Zoznam Zapojených škôl ku dňu podpisu tejto Zmluvy

**Zoznam Zapojených škôl ku dňu podpisu tejto Zmluvy**

# Príloha č. 3

# Cenová ponuka

**Cenová ponuka**

* + 1. **Ponuka a návrh na plnenie kritérií z verejného obstarávania**

*<obsahom tejto časti budú ceny z ponuky uchádzača predloženej vo verejnom obstarávaní>*

* + 1. **Cena za Dodávku CPE a Služby NCU pre Zapojenú školu neuvedenú v Prílohe č. 2 tejto Zmluvy**

*<obsahom tejto časti budú ceny za Dodávku CPE a Služby NCU pre Zapojenú školu, ktorá v čase uzatvorenia Zmluvy nebola uvedená v Prílohe č. 2 tejto Zmluvy*

*Ceny budú určené ...>*

# Príloha č. 4

# Bezpečnostné opatrenia, notifikačné a iné povinnosti Poskytovateľa v oblasti kybernetickej bezpečnosti

**Bezpečnostné opatrenia, notifikačné a iné povinnosti Poskytovateľa v oblasti kybernetickej bezpečnosti**

## **Základné dojednania**

1. Dojednania v *Prílohe č. 4* tejto Zmluvy sa uplatnia v prípade, ak je koncový užívateľ prevádzkovateľom základnej služby podľa Zákona o kybernetickej bezpečnosti a v rozsahu, v akom Riešenie NCU, Dodávka CPE alebo Služby NCU súvisia dostupnosťou, dôvernosťou a integritou prevádzky sietí alebo informačných systémov prevádzkovateľa základnej služby.
2. Na povinností týkajúce sa bezpečnostných opatrení a nahlasovania a riešenia kybernetický bezpečnostných incidentov neupravené v tejto Zmluve sa použijú ustanovenia Zákona o kybernetickej bezpečnosti, vyhlášky NBÚ, Zákona o informačných technológiách vo verejnej správe a právnymi predpismi vydanými na ich vykonanie.
3. Pojmy uvedené v *Prílohe č. 4* tejto Zmluvy, ktoré sú definované v Zákone o kybernetickej bezpečnosti, vyhláške NBÚ, Zákone o informačných technológiách vo verejnej správe a právnych predpismi vydaných na ich vykonanie sa budú vykladať tak, ako ich definujú tieto právne predpisy.

## **Bezpečnostné opatrenia a notifikačné povinnosti**

### Bezpečnostné politiky a bezpečnostná dokumentácia

1. Poskytovateľ sa zaväzuje dodržiavať aktuálne a schválené bezpečnostné politiky, ako aj ďalšiu bezpečnostnú dokumentáciu koncového užívateľa, s ktorými bol oboznámený.
2. Odberateľ preukázateľne zabezpečí sprístupnenie bezpečnostných politík a bezpečnostnej dokumentácie, ktoré je Poskytovateľ povinný dodržiavať, ako aj každú ich aktualizáciu Poskytovateľovi s primeraným časovým predstihom potrebným na oboznámenie sa s ich obsahom.
3. Poskytovateľ podpisom zoznamu sprístupnených bezpečnostných politík a bezpečnostnej dokumentácie, ako aj ich aktualizácií, vyjadrí oboznámenie sa a súhlas s nimi.

### Ochrana informácií

1. Poskytovateľ je povinný písomne zaviazať všetky osoby, svojich zamestnancov, subdodávateľov a ich zamestnancov, ktoré sú zúčastnené na plnení tejto Zmluvy zachovávať mlčanlivosť v zmysle § 12 ods. 1 Zákona o kybernetickej bezpečnosti; Poskytovateľ v plnej miere zodpovedá za dodržiavanie záväzku mlčanlivosti týmito osobami aj po zániku Zmluvy.
2. Výnimky z povinnosti mlčanlivosti sa riadia režimom Zákona o kybernetickej bezpečnosti.
3. Dojednanie odseku 25.1 Zmluvy nie je bodmi 1 a 2 dotknuté.

### Bezpečnostné opatrenia

1. Poskytovateľ je povinný dodržiavať a bezodkladne prijímať bezpečnostné opatrenia v oblasti kybernetickej a informačnej bezpečnosti v rozsahu podľa Zákona o kybernetickej bezpečnosti a vyhlášky NBÚ, ktoré sú relevantné k vykonávaným činnostiam Poskytovateľa podľa tejto Zmluvy vo vzťahu k informačným systémom a sieťam, ktoré používa pri poskytovaní Služieb v mene Odberateľa a vyhlasuje, že bezvýhradne súhlasí s rozsahom a špecifikáciou bezpečnostných opatrení, ktoré sú relevantné k vykonávaným činnostiam Poskytovateľa podľa tejto Zmluvy.
2. Pre oblasť technických zraniteľností systémov a zariadení sa Poskytovateľ zaväzuje realizovať opatrenia podľa § 9 vyhlášky NBÚ, najmä identifikovať technické zraniteľnosti informačných systémov, ktoré používa pri poskytovaní Služieb v mene Odberateľa prostredníctvom opatrení definovaných v nasledovných bodoch:
   1. zavedenie a prevádzka nástroja určeného na detegovanie existujúcich zraniteľností programových prostriedkov a ich častí,
   2. zavedenie a prevádzka nástroja určeného na detegovanie existujúcich zraniteľností technických prostriedkov a ich častí,
   3. využitie verejných a výrobcom poskytovaných zoznamov, ktoré opisujú zraniteľnosti programových a technických prostriedkov.
3. Pre oblasť riadenia bezpečnosti sietí a informačných systémov sa Poskytovateľ zaväzuje realizovať opatrenia podľa § 10 vyhlášky NBÚ, prostredníctvom opatrení definovaných v nasledovných bodoch:
4. riadenie prístupov používateľov k sieťam a informačným systémom v súlade s § 12 vyhlášky NBÚ,
5. riadenie bezpečného prístupu medzi vonkajšími a vnútornými sieťami a informačnými systémami koncového užívateľa, a to najmä využitím nástrojov na ochranu integrity sietí a informačných systémov, ktoré sú zabezpečené segmentáciou sietí a informačných systémov; servery so službami priamo prístupnými z externých sietí sa nachádzajú v samostatných sieťových segmentoch a v rovnakom segmente musia byť len servery s rovnakými bezpečnostnými požiadavkami a rovnakej bezpečnostnej triedy a s podobným účelom,
6. povoľovanie prepojenia medzi segmentmi a externými sieťami, ktoré sú chránené firewallom a všetkých spojení, na princípe zásady najnižších privilégií,
7. zavedenie bezpečnostných opatrení na bezpečné mobilné pripojenie do siete a informačného systému a vzdialený prístup, napríklad bezpečným spôsobom s použitím dvojfaktorovej autentizácie alebo použitím kryptografických prostriedkov,
8. sieťam alebo informačným systémom sú umožnené len špecifikované služby umiestnené vo vyhradených segmentoch siete počítačovej siete,
9. spojenia do externých sietí sú smerované cez sieťový firewall a v závislosti od prostredia aj cez systém detekcie prienikov,
10. servery dostupné z externých sietí sú zabezpečované podľa odporúčaní výrobcu,
11. udržiavanie zoznamu všetkých vstupno-výstupných bodov na hranici siete v aktuálnom stave,
12. zavedenie a prevádzka automatizačných prostriedkov, ktorými sú identifikované neoprávnené sieťové spojenia na hranici s vonkajšou sieťou,
13. blokovanie neoprávnených spojení zo známych adries označených ako škodlivé alebo spôsobujúce známe hrozby, ak to nastavenie informačného systému umožňuje,
14. neumožnenie komunikácie a prevádzky aplikácií cez neautorizované porty,
15. zavedenie a prevádzka systému monitorovania bezpečnosti, ktorý je nakonfigurovaný tak, že zaznamenáva a vyhodnocuje aj informácie o sieťových paketoch na hranici siete,
16. implementácia systému detekcie prienikov alebo systému prevencie prienikov na identifikáciu nezvyčajných mechanizmov útokov alebo proaktívneho blokovania škodlivej sieťovej prevádzky,
17. smerovanie odchádzajúcej používateľskej sieťovej prevádzky cez autentizovaný server filtrovania obsahu,
18. vyžadované použitie dvojfaktorovej autentizácie od každého vzdialeného pripojenia do internej siete,
19. vykonávanie pravidelného alebo nepretržitého posudzovania technických zraniteľností, najmä identifikácie možnej prítomnosti škodlivého kódu zariadenia, ktoré sa vzdialene pripája do internej siete, alebo zmluvného zaručenia vrátane preukázania plnenia tejto povinnosti.
20. Pre oblasť riadenia prístupov sa Poskytovateľ zaväzuje realizovať opatrenia podľa § 12 vyhlášky NBÚ, prostredníctvom opatrení definovaných v nasledovných bodoch:
21. riadenie prístupov osôb k sieti a informačnému systému, musia byť založené na zásade, že používateľ má prístup len k tým aktívam a funkcionalitám v rámci siete a informačného systému, ktoré sú nevyhnutné na plnenie zverených úloh používateľa,
22. riadenie prístupov k sieťam a informačným systémom uskutočnené v závislosti od prevádzkových a bezpečnostných potrieb koncového užívateľa, pričom sú prijaté bezpečnostné opatrenia, ktoré slúžia na zabezpečenie ochrany údajov, ktoré sú používané pri prihlásení do sietí a informačných systémov a ktoré zabraňujú zneužitiu týchto údajov neoprávnenou osobou,
23. riadenie prístupov osôb k sieti a informačnému systému, ktoré zahŕňa najmenej (i) vypracovanie zásad riadenia prístupu k informáciám, (ii) riadenia prístupu používateľov, (iii) zodpovednosti používateľov, (iv) riadenia prístupu k sieťam, (v) prístupu k operačnému systému a jeho službám, (vi) prístupu k aplikáciám, (vii) monitorovania prístupu a používania informačného systému a riadenia vzdialeného prístupu,
24. pridelenie jednoznačného identifikátora na autentizáciu na vstup do siete a informačného systému každému používateľovi siete a informačného systému,
25. zabezpečenie riadenia jednoznačných identifikátorov používateľov vrátane prístupových práv a oprávnení používateľských účtov,
26. využitie nástroja na správu a overovanie identity používateľa pred začiatkom jeho aktivity v rámci siete a informačného systému a nástroj na riadenie prístupových oprávnení, prostredníctvom ktorého je riadený prístup k jednotlivým aplikáciám a údajom, prístup na čítanie a zápis údajov a na zmeny oprávnení a prostredníctvom ktorého sa zaznamenávajú použitia prístupových oprávnení (prevádzkové záznamy),
27. výkon kontroly prístupových účtov a prístupových oprávnení na overenie súladu schválených oprávnení so skutočným stavom oprávnení a detekciu a následné zmazanie nepoužívaných prístupových účtov v pravidelných intervaloch,
28. určenie osoby zodpovednej za riadenie prístupu používateľov do siete a k informačnému systému a za prideľovanie a odoberanie prístupových práv používateľom, ich formálnu evidenciu a vedenie úplných prevádzkových záznamov o každom prístupe do siete a informačného systému v zmysle príslušnej bezpečnostnej politiky.
29. Pre oblasť riešenia kybernetických bezpečnostných incidentov realizuje Poskytovateľ opatrenia podľa § 14 vyhlášky NBÚ, najmä deteguje a rieši kybernetické bezpečnostné incidenty, ktoré môžu mať dopad na poskytovanie Služieb, čo zahŕňa najmä prijatie opatrení definovaných v nasledovných bodoch:
30. oboznámenie sa so štandardmi a postupmi koncového užívateľa pri riešení kybernetických bezpečnostných incidentov a spracovanie interných postupov riešenia kybernetických bezpečnostných incidentov, ktoré zahŕňajú najmä minimálne postupy hlásenia kybernetických bezpečnostných incidentov voči Odberateľovi v súlade so Zákonom o kybernetickej bezpečnosti a vyhláškou NBÚ tak, aby mal koncový užívateľ primeraný čas na splnenie si svojich práv a povinností plynúcich mu z právnych predpisov,
31. monitorovanie a analyzovanie udalostí v sieťach a informačných systémoch, ktoré sú používané na poskytovanie Služieb,
32. detegovanie kybernetických bezpečnostných incidentov, najmä prostredníctvom nástroja na detekciu kybernetických bezpečnostných incidentov, ktorý umožňuje v rámci sietí a informačných systémov a medzi sieťami a informačnými systémami overenie a kontrolu prenášaných dát,
33. zber relevantných informácií o kybernetických bezpečnostných incidentoch (najmä, avšak nie len: lokalita, hostname, MAC adresy, IP adresy, identifikačné údaje všetkých zariadení a zúčastnených osôb a dátum, čas manipulácie s údajmi a vymedzenie miesta ich uloženia) a vyhodnocovanie kybernetických bezpečnostných incidentov, najmä prostredníctvom nástroja na zber a nepretržité vyhodnocovanie kybernetických bezpečnostných udalostí, ktorý umožňuje (i) zber a vyhodnocovanie informácií o kybernetických bezpečnostných incidentoch, (ii) vyhľadávanie a zoskupovanie záznamov súvisiacich s kybernetický bezpečnostným incidentom, (iii) vyhodnocovanie bezpečnostných udalostí na ich identifikáciu ako kybernetických bezpečnostných incidentov, (iv) revíziu konfigurácie a monitorovacích pravidiel na vyhodnocovanie bezpečnostných udalostí pri nesprávne identifikovaných kybernetických bezpečnostných incidentoch,
34. riešenie zistených kybernetických bezpečnostných incidentov a zníženie následkov zistených kybernetických bezpečnostných incidentov podľa pokynov Odberateľa alebo Zapojenej školy,
35. vyhodnocovanie spôsobov riešenia kybernetických bezpečnostných incidentov po ich vyriešení a prijatie opatrení alebo zavedenie nových postupov s cieľom minimalizovať výskyt obdobných kybernetických bezpečnostných incidentov v súčinnosti s Odberateľom.
36. Pre oblasť monitorovania, testovania bezpečnosti a bezpečnostných auditov sa Poskytovateľ zaväzuje realizovať opatrenia podľa § 15 vyhlášky NBÚ, najmä implementovať centrálny nástroj na zaznamenávanie činnosti sietí a informačných systémov a ich používateľov najmenej pre všetky informačné systémy a sieťové prvky, ktoré sú používané pri poskytovaní Služieb, ktorý spĺňa všetky požiadavky ustanovené vo vyhláške NBÚ, a to najmä požiadavky na zabezpečenie bezpečnostného dohľadu nad sieťami a informačnými systémami a jeho funkčnosť.
37. Poskytovateľ je povinný postupovať v súlade so schválenými normami upravujúcimi oblasť informačnej bezpečnosti, a to najmä podľa STN ISO/IEC 27002:2013 (Informačné technológie. Bezpečnostné metódy. Pravidlá dobrej praxe riadenia informačnej bezpečnosti).

### Zoznam osôb

1. Poskytovateľ je povinný Odberateľovi doručiť menný zoznam osôb a pracovných rolí Poskytovateľa, ktoré majú prístup k informáciám a údajom koncového užívateľa. Každú zmenu v personálnom obsadení pracovných rolí podľa prechádzajúcej vety je Poskytovateľ povinný Odberateľovi najneskôr 7 dní pred plánovaným začatím výkonu činnosti touto osobou písomne oznámiť.
2. Poskytovateľ je povinný zabezpečiť, aby sa osoby evidované v zozname podľa prvej vety zaviazali pred začatím výkonu činnosti dodržiavať mlčanlivosť o skutočnostiach v rozsahu uvedenom v časti B „Ochrana informácií“ *Prílohy č. 4* tejto Zmluvy, o ktorých sa v súvislosti s výkonom činnosti dozvedeli podľa tejto Zmluvy.

### Hlásenie kybernetických bezpečnostných incidentov

1. Poskytovateľ je povinný bezodkladne informovať Odberateľa a Zapojenú školu o každom podozrení na kybernetický bezpečnostný incident ako aj o všetkých skutočnostiach majúcich vplyv na zabezpečovanie kybernetickej a informačnej bezpečnosti.
2. Hlásenie podozrenia o kybernetickom bezpečnostnom incidente musí obsahovať najmä informácie:
3. o tom, kto hlási kybernetický bezpečnostný incident, a to:

1. identifikačné údaje a

2. kontaktné údaje,

1. o kybernetickom bezpečnostnom incidente, a to:

1. časové údaje priebehu kybernetického bezpečnostného incidentu,

2. opis priebehu kybernetického bezpečnostného incidentu a

3. rozsah vzniknutých škôd z dôvodu kybernetického bezpečnostného incidentu,

1. o systémoch, sieťach a iných aktívach zasiahnutých kybernetickým bezpečnostným incidentom, a to:

1. konkrétny popis všetkých zasiahnutých aktív a

2. vplyv kybernetického bezpečnostného incidentu na Riešenie NCU, CPE zariadenia alebo Služby NCU,

1. o riešení kybernetického bezpečnostného incidentu, a to:

1. stav riešenia kybernetického bezpečnostného incidentu,

2. vykonané nápravné opatrenia a

3. popis následkov kybernetického bezpečnostného incidentu.

1. Pri riešení kybernetického bezpečnostného incidentu je Poskytovateľ povinný spolupracovať s Odberateľom, Zapojenou školou, Ministerstvom investícií, regionálneho rozvoja a informatizácie Slovenskej republiky, Národným bezpečnostným úradom a na tento účel im poskytnúť všetku potrebnú súčinnosť a všetky informácie získane z vlastnej činnosti, ktoré by mohli byť dôležité pre riešenie kybernetického bezpečnostného incidentu.
2. Poskytovateľ je povinný v čase kybernetického bezpečnostného incidentu zabezpečiť všetky dôkazy, ktoré budú slúžiť na objasnenie príčin jeho vzniku a napomôžu riešeniu kybernetického bezpečnostného incidentu.

### Kontrolná činnosť a audit

1. Poskytovateľ poskytne Odberateľovi všetku potrebnú súčinnosť v prípade, ak Zapojená škola požaduje od Odberateľa umožniť vykonať u Poskytovateľa kontrolu, zameranú na overenie plnenia povinností Poskytovateľa podľa tejto Zmluvy majúcich vplyv na povinnosti prevádzkovateľa základnej služby.
2. Poskytovateľ je povinný poskytnúť Odberateľovi súčinnosť v potrebnom rozsahu aj v prípade, ak je Odberateľ povinný umožniť vykonať audit prijatých bezpečnostných opatrení alebo kontrolu zo strany Národného bezpečnostného úradu, Ministerstva investícií, regionálneho rozvoja a informatizácie Slovenskej republiky, či iného ústredného orgánu podľa Zákona o kybernetickej bezpečnosti, Národného centra kybernetickej bezpečnosti SK-CERT, vládnej jednotky CSIRT alebo nimi poverenej osoby.
3. Poskytovateľ je povinný poskytnúť na žiadosť Odberateľa osobe vykonávajúcej kontrolu všetky informácie súvisiace s plnením Zmluvy, ktoré má k dispozícii a ktoré sú potrebné na preukázanie splnenia povinností Poskytovateľa, Odberateľa alebo Zapojenej školy v oblasti kybernetickej bezpečnosti.
4. Poskytovateľ je tiež povinný na žiadosť Odberateľa pri kontrole spolupracovať s osobou vykonávajúcou kontrolu a sprístupniť všetky svoje priestory, ako aj všetku dokumentáciu a programové, technické a technologické vybavenie, ktoré slúžia na plnenie povinností podľa tejto Zmluvy v oblasti kybernetickej bezpečnosti.
5. Odberateľ je povinný informovať Poskytovateľa o termíne začiatku vykonania kontroly u Poskytovateľa oznámením zaslaným elektronickou poštou, a to najmenej 7 dní pred začatím kontroly; Poskytovateľ je povinný bez zbytočného odkladu termín kontroly potvrdiť alebo navrhnúť iný termín. Poskytovateľ je povinný po začatí kontroly najneskôr do druhého pracovného dňa od žiadosti Odberateľa umožniť osobe vykonávajúcej kontrolu prístup k ním spravovaným aktívam v zmysle Zmluvy, pričom sa však predpokladá, že termíny vykonania kontroly budú dohodnuté na základe vzájomnej dohody Odberateľa a Poskytovateľa.
6. Prípadné zistené nedostatky je Poskytovateľ povinný odstrániť bez zbytočného odkladu, najneskôr však v lehote 70 kalendárnych dní odo dňa oznámenia nedostatku, alebo inej lehote stanovenej vzájomnou dohodou. O  kontrole bude spísaná zápisnica, ktorej obsah bude potvrdený podpisom Poskytovateľa, Odberateľa a osoby vykonávajúcej kontrolu, resp. povereným zamestnancom za tú ktorú Stranu.
7. Náklady, ktoré v súvislosti s kontrolou vzniknú znáša každá Strana samostatne. Poskytovateľ poskytuje súčinnosť pri výkone kontroly bezodplatne, resp. prípadné náklady znáša bez nároku na ich náhradu.

### Subdodávatelia

1. Ak Poskytovateľ používa pri plnení tejto Zmluvy subdodávateľov, je Poskytovateľ povinný subdodávateľa oboznámiť s touto prílohou č. 4 tejto Zmluvy a zabezpečiť jej dodržiavanie zo strany subdodávateľa.
2. Poskytovateľ je zodpovedný za akékoľvek konanie, porušenie, opomenutie a/alebo zanedbanie ktoréhokoľvek Subdodávateľa, jeho zamestnancov a/alebo osôb ním poverených, akoby to bolo konanie, porušenie, opomenutie a/alebo zanedbanie Poskytovateľa.
3. Poskytovateľ je zodpovedný za akúkoľvek škodu spôsobenú subdodávateľom pri plnení povinností ustanovených touto prílohou č. 4 tejto Zmluvy Odberateľovi alebo Zapojenej škole a/alebo iným osobám, ktorú subdodávateľ spôsobí konaním alebo opomenutím, ktoré je v rozpore so Zmluvou.

### Komunikácia

1. Strany sa dohodli, že komunikácia vo veciach podľa tejto *Prílohy č. 4* tejto Zmluvy realizovaná e-mailom musí byť zasielaná
2. pre oblasť hlásenia výhradne na adresy oznámené na tento účel Odberateľom alebo Zapojenou školou, ak boli oznámené,
3. zasielaná v chránenej forme (napr. chránená heslom, chránená šifrovaním), v závislosti od dohody komunikujúcich strán a citlivosti informácií, ktoré sú obsahom komunikácie.
4. Poskytovateľ je povinný bezodkladne oznámiť koncovému užívateľovi s ohľadom na prijaté bezpečnostné a notifikačné opatrenia všetky potrebné informácie súvisiace s plnením tejto Zmluvy, ktoré majú vplyv na povinnosti prevádzkovateľa základnej služby.

## **Vylúčené zariadenia**

### Obmedzenie používania Produktu

Ak Národný bezpečnostný úrad rozhodnutím podľa § 27a zakáže alebo obmedzí používanie konkrétneho Produktu a tento je používaný v rámci Služieb u koncového užívateľa, prijmú sa nasledovné opatrenia:

1. Poskytovateľ písomne oznámi Odberateľovi
2. identifikáciu takýchto Produktov,
3. lehotu, v ktorej je najskôr možné Produkt prestať používať v rámci poskytovania Služieb, alebo obmedziť jeho používanie v súlade s rozhodnutím Národného bezpečnostného úradu,
4. odôvodnenie lehoty podľa písmena b), s uvedením informácií, na základe ktorých Poskytovateľ k dĺžke lehoty dospel,
5. návrh bezpečnostných opatrení na riadenie rizík do času, kým sa Produkt prestane používať, alebo kým dôjde k obmedzeniu jeho používania v rámci poskytovania Služieb,
6. na základe oznámenia podľa prvého bodu sa Odberateľ a Poskytovateľ písomne dohodnú na lehote a časovom harmonograme realizácie vyradenia Produktu z používania, alebo obmedzenia používania Produktu a realizácie bezpečnostných opatrení na riadenie rizík,
7. v súlade s dohodou podľa druhého bodu Odberateľ režimom Objednávky podľa tejto Zmluvy zadá Poskytovateľovi nahradiť Produkty, alebo vykonať činnosti potrebné na obmedzenie jeho používania a vykonať bezpečnostné opatrenia na riadenie rizík.

### Certifikát kybernetickej bezpečnosti

Ak Poskytovateľ v rámci poskytovania Služieb používa Produkty, ktoré majú vydané certifikáty kybernetickej bezpečnosti alebo európske certifikáty kybernetickej bezpečnosti a tieto certifikáty sú odňaté, prijmú sa nasledovné opatrenia:

1. Poskytovateľ písomne oznámi Odberateľovi
2. identifikáciu takýchto Produktov,
3. odporúčanie, či takéto Produkty prestať používať, alebo pokračovať v ich používaní po prijatí primeraných opatrení,
4. lehotu, v ktorej je najskôr možné Produkty prestať používať v rámci poskytovania Služieb, alebo prijať primerané opatrenia
5. odôvodnenie odporúčania podľa písmena b) a lehoty podľa písmena c), s uvedením informácií, na základe ktorých Poskytovateľ k záverom dospel,
6. návrh bezpečnostných opatrení na riadenie rizík do času, kým sa Produkt prestane používať, alebo kým dôjde k prijatiu opatrení podľa písmena b),
7. na základe oznámenia podľa prvého bodu sa Odberateľ a Poskytovateľ písomne dohodnú na lehote a časovom harmonograme realizácie vyradenia Produktov z používania, alebo prijatia opatrení podľa písmena b) a realizácie bezpečnostných opatrení na riadenie rizík,
8. v súlade s dohodou podľa druhého bodu Odberateľ režimom Objednávky podľa tejto Zmluvy zadá Poskytovateľovi nahradiť Produkty alebo prijať opatrenia podľa písmena b) a vykonať bezpečnostné opatrenia na riadenie rizík.

### ENISA a členské štáty

1. Ak ENISA (Agentúra Európskej únie pre kybernetickú bezpečnosť) niektorým z oficiálnych dokumentov vydaných a zverejnených pri plnení jej úloh podľa nariadenia Európskeho parlamentu a Rady (EÚ) 2019/881 v platnom znení označí Produkt alebo jeho časť za rizikovú z pohľadu kybernetickej bezpečnosti a Odberateľ tento dokument doručí Poskytovateľovi a požiada ho o to, Poskytovateľ vypracuje písomné oznámenie ako pri odňatí certifikátu kybernetickej bezpečnosti. Strany následne postupujú rovnako, ako pri odňatí certifikátu kybernetickej bezpečnosti.
2. Ak iný členský štát Európskej únie postupom podľa svojho právneho poriadku vydá rozhodnutie, ktoré je povahou účinkov obdobné rozhodnutiu Národného bezpečnostného úradu podľa § 27a Zákona o kybernetickej bezpečnosti a Odberateľ toto rozhodnutie doručí Poskytovateľovi a požiada ho o to, Poskytovateľ vypracuje písomné oznámenie ako pri zákaze alebo obmedzení používania Produktu. Strany následne postupujú rovnako, ako pri zákaze alebo obmedzení Produktu s tým, že okrem nahradenia alebo obmedzenia používania sa môžu dohodnúť aj na prijatí primeraných opatrení na predchádzanie rizík.

# Príloha č. 5

# Zoznam subdodávateľov a zoznam kľúčových expertov, ktorými sa preukazovalo splnenie podmienok účasti

**Zoznam subdodávateľov a zoznam kľúčových expertov, ktorými sa preukazovalo splnenie podmienok účasti**